Tsimpidas: Οι εκπαιδευτικοί δεν είναι τα playmobil σας κύριοι...\nΔιαθεσιμότητα, κινητικότητα, αξιολόγηση, εθελούσια αποχώρηση, εξορθολογισμός, οργανική θέση για όλους, νέο Λύκειο ,νοικοκύρεμα, ανάπτυξη. Πραγματικά όμορφες λέξεις.\nΠίσω από τις λέξεις : Αν χρειαστεί να σε απολύσω θα σε προετοιμάσω πρώτα, μη μου πάθεις και τίποτα. Θα σε στείλω διακοπές πρώτα ,όλα πληρωμένα. Και θα πάρω και τα εύσημα του αρχηγού για τη ¨συνεισφορά¨ μου.\nΨέματα που λέω στον εαυτό μου : Μου δίνετε μια ελπίδα ότι μπορεί να τη γλυτώσω και έτσι δεν θα μου έρθει απότομα. Δείχνει πραγματικά τους καλούς σας τρόπους .Άλλος στη θέση σας θα μου ανακοίνωνε ¨μαχαίρι¨ το μοιραίο ενώ εσείς θα με βάλετε πρώτα να καθίσω Προτεινόμενη έκφραση για να την αντικαταστήσει : Απόλυση με αναισθητικό «ΚΙΝΗΤΙΚΟΤΗΤΑ» (mobility)\nΠίσω από τις λέξεις : «Εγώ ξέρω καλύτερα τι σου ταιριάζει, όχι εσύ που το επέλεξες. θα σε πάω από δω, θα σε πάω από εκεί και θα σου βρω κάτι άλλο που να σου ταιριάζει γάντι. Αν όχι τότε θα αναγκαστώ σε απολύσω. Δεν θα μπορείς όμως να πεις ότι δεν προσπάθησα να σε σώσω». Ψέματα που λέω στον εαυτό μου : «Με τιμά, πραγματικά, το γεγονός ότι με βλέπετε...\nσαν το απόλυτο εργαλείο για τη μηχανή σας και ότι ψάχνεται το καλύτερο για μένα. Αυτή η παιχνιδιάρικη διάθεσή σας με κάνει να αισθάνομαι ότι είμαι ένα κινητικό playmobil στα ευέλικτα χέρια σας».Προτεινόμενη έκφραση για να τις αντικαταστήσει: «κινητικότητα» με τη λέξη «κυνικότητα» και «mobility» με τη λέξη «play-mobility».\nΠίσω από τις λέξεις : «Αν είσαι καλό και υπάκουο παιδάκι και κάνεις τη δουλίτσα σου ,θα πάρεις καλό βαθμό και θα τη γλυτώσεις την απόλυση». Ψέματα που λέω στον εαυτό μου : «Δεν φοβάμαι γιατί πιστεύω στην αξία μου και είμαι διατεθειμένος να κάνω ότι μου ζητήσετε. Εξάλλου θα είμαι διαβασμένος όταν θα έρθει η ώρα. Οι ανάξιοι και οι ατίθασοι πρέπει να τρέμουν, όχι εγώ». Προτεινόμενη έκφραση για να την αντικαταστήσει: «αναξιολόγηση».\nΕΘΕΛΟΥΣΙΑ ΑΠΟΧΩΡΗΣΗ Πίσω από τις λέξεις : «Θες να πεθάνεις μόνος σου ή να σε σκοτώσω; Θες να σε απολύσω εγώ ή να απολυθείς μόνος σου; Αν με γλιτώσεις από το κόπο έχει και δωράκι.» Ψέματα που λέω στον εαυτό μου : «Είναι για μένα θέμα αξιοπρέπειας να αποχωρώ γιατί θα το θέλω εγώ όταν ακόμα μεσουρανώ και όχι αναγκαστικά γιατί μου το επιβάλλουν, όταν θα έχω ξεπέσει». Προτεινόμενη έκφραση για να την αντικαταστήσει: «Εντεταλμένη απόσυρση»\nΕΞΟΡΘΟΛΟΓΙΣΜΟΣ Πίσω από τις λέξεις : «Πρώτα θα σε βγάλω πλεονάζων με το έτσι θέλω και μετά θα σε μετακινήσω κάπου που δεν θα μπορείς να πας ώστε να παραιτηθείς από μόνος σου.» Ψέματα που λέω στον εαυτό μου : «Έχω μάθει τόσα χρόνια να μη δένομαι με τους τόπους , με τους ανθρώπους , να είμαι αέρας που περνά , πέτρα που κυλάει και δεν χορταριάζει και δεν έχω πλέον και οικογένεια που με κράταγε κάτω σα βαρίδι». Προτεινόμενη έκφραση για να την αντικαταστήσει: «παραλογισμός»\nΟΡΓΑΝΙΚΗ ΘΕΣΗ ΓΙΑ ΟΛΟΥΣ Πίσω από τις λέξεις : «Θα σου δώσω μια μόνιμη θέση για να μπορώ καταργώντας τη να σε απολύω. Να μπορώ να σε βρίσκω εύκολα ,να μην σε ψάχνω από εδώ και από εκεί.» Ψέματα που λέω στον εαυτό μου : «Το δεύτερο μεγαλύτερο μου όνειρο ,μετά το διορισμό στο δημόσιο , αυτό της απόκτησης οργανικής θέσης γίνεται πραγματικότητα. Σας είμαι μόνιμα υποχρεωμένος για τη θέση που θα είμαι χρεωμένος. Πάντα ήμουν της άποψης ότι το ¨ουδέν προσωρινότερο του μονίμου¨ είναι το σωστό και όχι το ανάποδο που λέει το ρητό». Προτεινόμενη έκφραση για να την αντικαταστήσει: «Υπό κατάργηση θέση για όλους»\nΝΕΟ ΛΥΚΕΙΟ Πίσω από τις λέξεις : «Είναι το σχολείο της Μαθητείας και της Αριστείας ,για Παιδεία ούτε κουβέντα. Ένα σχολείο φόβητρο που θα ωθεί τα πιο πολλά παιδιά στην ιδιωτική κατάρτιση και τα υπόλοιπα στο ανέβασμα ενός σύγχρονου Γολγοθά σπαρμένο με εξετάσεις και illustration project» Ψέματα που λέω στον εαυτό μου : «Η χώρα χρειάζεται πολλά εργατικά χέρια για να έχουμε πραγματική ανάπτυξη. Επίσης είναι το καίριο πλήγμα στη παραπαιδεία .Ήδη οι πρώτες ενδείξεις είναι θετικές. Ενώ στα Λύκεια η προσέλευση των μαθητών στα μαθήματα κατεύθυνσης είναι φέτος 30 παιδιά ανά τμήμα , στα φροντιστήρια με το ζόρι φτιάχνουν τμήματα των 5-6 ατόμων το πολύ». Προτεινόμενη έκφραση για να την αντικαταστήσει: «Αγοραίο Λύκειο»\nΝΟΙΚΟΚΥΡΕΜΑ Πίσω από τις λέξεις : «Έχω ντυθεί ¨Ψαλιδοχέρης¨ και κουρεύω οτιδήποτε προεξέχει (αφού πρώτα το ζουλήξω ή το τεντώσω ώστε να προεξέχει σίγουρα) αρκεί να βγαίνουν τα λογιστικά .Στοιβάζω ,αυξάνω το ωράριο εργασίας σου και θα σε μοιράζω σε 5 σχολεία για να το συμπληρώνεις, κλείνω σχολεία και αν μου γκρινιάζεις θα το λάβω υπόψη μου στην αξιολόγησή σου. Α ναι ,και κάτι φρέσκο, θα σε πληρώνω μόνο τις ώρες που δουλεύεις (γιατί νομίζεις ότι σου έφτιαξα κοτζάμ παρουσιολόγιο ;)» Ψέματα που λέω στον εαυτό μου : «Πάντα ήθελα να νοικοκυρευτώ και να μπω σε μια σειρά αφού μια ζωή ήμουν χύμα, σκορποχώρι ,λάτρης της αταξίας και του χάους. Πάντα ήθελα να έλθει κάποιος να με στρώσει». Προτεινόμενη έκφραση για να την αντικαταστήσει : « Κούρεμα»\nΑΝΑΠΤΥΞΗ Πίσω από τις λέξεις : «Εκεί που εσύ βλέπεις δάση εγώ βλέπω κτίρια. Εκεί που εσύ βλέπεις καθαρό αέρα εγώ βλέπω καμινάδες. Εκεί που εσύ βλέπεις δουλειά εγώ βλέπω δουλεία. Εκεί που εσύ βλέπεις γη ,νερό ,πόρους εγώ βλέπω χειραψίες για το deal που έκλεισε. Εκεί που εσύ βλέπεις Ελλάδα εγώ βλέπω ταμπέλα ¨πωλείται¨ και μεσιτικά» Ψέματα που λέω στον εαυτό μου : «Η ανάπτυξη μόνο μπορεί να φέρει την ευημερία γι’ αυτό πρέπει να είμαστε ελκυστικοί για τους υποψήφιους επενδυτές .Ναι λοιπόν θα είμαι και εγώ φθηνός και υπάκουος αρκεί να βγάλω και εγώ κάτι». Προτεινόμενη έκφραση για να την αντικαταστήσει: «Ξεπούλημα» ΥΓ. Κύριοι, κρίμα που δηλώνετε και οπαδοί της οικονομίας και της διαφάνειας. Χρειαστήκατε 9 όμορφες λέξεις για να καμουφλάρετε αυτό που λαχταράτε : ΤΟ ΤΕΛΟΣ ΤΗΣ ΔΗΜΟΣΙΑΣ ΠΑΙΔΕΙΑΣ.


ΕΕ και Πρόσφυγες: Αντιμετωπίζοντας την Πραγματικότητα και προωθώντας Εναλλακτικές Προτάσεις - KKuneva KKuneva\nΜε τη συμμετοχή υπουργών, ακαδημαϊκών, ευρωβουλευτών, εκπροσώπων από την Ύπατη Αρμοστεία του ΟΗΕ για τους πρόσφυγες, την Υπηρεσία Ασύλου και από Μη Κυβερνητικές Οργανώσεις οι οποίες δραστηριοποιούνται με συνέπεια στο τομέα προστασίας των δικαιωμάτων των προσφύγων, καθώς και με συνδέσεις ομιλητών από το εξωτερικό ολοκληρώθηκε με επιτυχία η ανοιχτή Ημερίδα που διοργάνωσαν σήμερα (12/2), στην Αθήνα, η Ευρωομάδα της Αριστεράς GUE/NGL και του ΣΥΡΙΖΑ.\nΣτην παρέμβασή της η καθηγήτρια του Πανεπιστημίου Coventry, Heaven Crawley υπογράμμισε πως το πρόβλημα δεν είναι οι μετανάστες, αλλά το πώςς εμείς ανταποκρινόμαστε στις μεταναστευτικές ροές. «Οι πρόσφυγες δεν είναι βάρος, αν τους δώσουμε τα κατάλληλα εφόδια για να φτιάξουν τη ζωή τους» σημείωσε.\nΗ καθηγήτρια Cathryn Costello, από το Πανεπιστήμιο της Οξφόρδης, τόνισε την επιτακτική η ανάγκη να εφαρμόσει η ΕΕ μια ολιστική προσέγγιση για την προσφυγική κρίση, επισημαίνοντας πως «τo προσφυγικό θα λυθεί όταν στη βάση του μπουν τα ανθρώπινα δικαιώματα». Πρόσθεσε ότι προκύπτουν νομικά ζητήματα από την εμπλοκή του ΝΑΤΟ στη προσφυγική κρίση και σημείωσε ότι η Ε.Ε. οφείλει να υιοθετήσει καλές πρακτικές ένταξης προσφύγων από χώρες όπως ο Καναδάς.\nΟ Δημήτρης Χριστόπουλος, Α, Αντιπρόεδρος της Διεθνούς Ομοσπονδίας για τα Δικαιώματα του Ανθρώπου (FIDH) σημείωσε πως » βρισκόμαστε στη φάση της πλήρους στρατιωτικοποίησης στη διαχείριση του προσφυγικού» .\nΤις ανησυχίες τους μοιράστηκε και ο κ. Γεώργιος Τυρίκος-Εργάς, από τη ΜΚΟ «Αγκαλιά» στην οποία πρόσφατα απενεμήθη το βραβείο Raoul Wallenberg 2016 του Συμβουλίου της Ευρώπης για τη δράση της στο πλευρό των προσφύγων . Εξέφρασε την ανησυχία του για την εμπλοκή του ΝΑΤΟ στη διαχείριση της προσφυγικής κρίσης και σημείωσε χαρακτηριστικά πως «η Ευρώπη τρέφει τον μιλιταρισμό ως μοναδική λύση για το προσφυγικό.» , ενώ κάλεσε την κυβέρνηση να αναλάβει τον συντονισμό της εθελοντικής δράσης στα νησιά.


Πήραν τη ρεβάνς οι Underdogs! | Η ΡΟΔΙΑΚΗ\nΠήραν τη ρεβάνς οι Underdogs!\nΑπέκλεισαν τα Modela από τον τελικό του ανοιχτού τουρνουά με 67-60 και πάνε με ψυχολογία για την κατάκτηση του τίτλου\nΗμερομηνία 29/07/17 16:45\nΗ απώλεια της κατάκτησης του εργασιακού πρωταθλήματος του Ροδίων Άθλησις τον περασμένο Μάιο δεν είχε …κάτσει καλά στους Underdogs και στο δεύτερο ημιτελικό του 6ου ανοιχτού τουρνουά του ΔΟΠΑΡ πήραν τη ρεβάνς από τα Modela στα οποία δεν επέτρεψαν να υπερασπιστούν απόψε τον τίτλο τους.\nΗ ομάδα του Παναγιώτη Παπακώστα επικράτησε 67-60 και μάλιστα χωρίς τον Στεφανίδη που παρακολούθησε όλον τον αγώνα από τον πάγκο. Μάλιστα, απείλησαν με συντριβή τα Modela, που έκαναν κακή εμφάνιση, καθώς είχαν ξεφύγει ακόμη και με +19 στο β’ δεκάλεπτο.\nΤο παιχνίδι στα πρώτα του λεπτά δεν ικανοποίησε τις προσδοκίες αφού στο 5’ το σκορ ήταν 4-4! Οι Underdogs έτρεξαν ένα μικρό σερί και ξέφυγαν 4-10 στο 9’ ενώ τα Modela είχαν σοβαρό πρόβλημα στην επίθεση, τόσο με τον Μελεκίδη (που έχασε 3-4 εξ επαφής) όσο και με το «πρώτο βιολί» τους, τον Παπαγιάννη.\nΣτη 2η περίοδο, οι Underdogs επικράτησαν κατά κράτος. Το 7-13 έγινε 7-20 μόλις στο 11’ αλλά και 16-35 στο 17’ με μία βολή του Παπακώστα. Μόνο ο Γιορδαμνής έσωσε τα προσχήματα για τους κατόχους του τίτλου σε αυτό το δεκάλεπτο και ο Πολυχρόνης κράτησε αυτό το +19 (18-37) που έμοιαζε πολύ εύκολο.\nΕπειδή, όμως, τα Modela είναι …Modela, όπως και να το κάνουμε, άρχισε σιγά σιγά η αντεπίθεση στο β’ ημίχρονο. Στο 24’ ο Φάντης θα μπορούσε να κατεβάσει τη διαφορά κάτω από τους δέκα πόντους αλλά ήταν άστοχος στις δύο βολές (28-39) και μέσα σε ενάμισι λεπτό, το σκορ έγινε και πάλι 30-48, με τρίποντο του Παπακώστα.\nΤα Modela αντέδρασαν ξανά και μείωσαν σε 40-51 με τη λήξη του δεκαλέπτου ενώ στην τελευταία περίοδο, πήρε μπροστά ο Σαντιμπαντάκης, ο MVP του τελικού τον περασμένο Μάιο, που είχε φέρει τα πάνω κάτω. Πέτυχε εφτά μαζεμένους πόντους και τα Modela πλησίασαν 52-53 στο 34’!\nΕκεί μίλησε η εμπειρία του Παπακώστα που έκανε το 52-56 και στο 38’ τον μιμήθηκε ο Μελισσάς για το 54-61 και μάλιστα στην εκπνοή των 24’’ της επίθεσης. Ο Κλαδίτης σταμάτησε εντυπωσιακά την προσπάθεια του Γιορδαμνή ενώ το τρίποντο του Παπαγιάννη ήταν άστοχο στο 39’.\nΜελεκίδης και Τσιγάρος έκαναν το 60-64 στα 20’’ αλλά το νέο σουτ τριών πόντων του Παπαγιάννη, μετά τη μία βολή του Τσεκουρά στα 17’’, ήταν και πάλι άστοχο με αποτέλεσμα ο Πολυχρόνης από τη γραμμή να διαμορφώνει το τελικό 60-67.\nΔεκάλεπτα: 7-13, 22-39(ημιχρ.), 40-51, 60-67\nModela (Μαγριπλής): Τσιγάρος 8, Φάντης 3, Καραγεωργίου 9, Παπαγιάννης 10(1), Μανωλακιός 2, Σαντιμπαντάκης 7(1), Χαραλάμπης, Κόρρος 3, Γιορδαμνής 8, Μελεκίδης 10, Ξυπολιάς, Φακουλάς.\nUnderdogs (Παπακώστας): Κλαδίτης, Τσούβαλης, Κατσίμπρης, Ρέτσας, Παπακώστας 12(3), Μουρουζίδης 2, Μελισσάς 11(2), Τσεκουράς 9, Πολυχρόνης 14, Κουλούμπρης 19.\n13/07 - 20:53:30-42185\n13/07 - 20:19:40-10350\n14/07 - 18:55:01-9370\n12/07 - 12:05:02-8024\n14/07 - 11:50:01-6929\n13/07 - 08:36:38-6200\n15/07 - 11:55:01-5439\n15/07 - 13:10:01-4628\n13/07 - 15:05:01-4156\n12/07 - 10:33:07-4016


Corfu Weather & News: ΠΡΟΟΠΤΙΚΗ ΚΑΙΡΟΥ ΕΠΟΜΕΝΩΝ ΗΜΕΡΩΝ [ Σημαντική μεταβολή του καιρού την ερχόμενη εβδομάδα ]\nΠΡΟΟΠΤΙΚΗ ΚΑΙΡΟΥ ΕΠΟΜΕΝΩΝ ΗΜΕΡΩΝ [ Σημαντική μεταβολή του καιρού την ερχόμενη εβδομάδα ]\nΠτώση της θερμοκρασίας κατά 4 έως 5 βαθμούς Κελσίου κατά μέσο όρο και αναλόγως περιοχής και σημαντική μεταβολή του καιρού με βροχές και καταιγίδες κατά τόπους ισχυρές τα κύρια χαρακτηριστικά του καιρού την προσεχής εβδομάδα.\nΌσο αφορά αύριο Κυριακή αίθριος καιρός στην ελληνική επικράτεια με μόνη πιθανότητα για ασθενείς τοπικές βροχές στα ορεινά τμήματα της βόρειας χώρας.\nΟι άνεμοι βορείου ρεύματος 5 έως 6 μποφόρ .Η θερμοκρασία στα επίπεδα των 35 έως 37 βαθμών Κελσίου στο εσωτερικό της χώρας ενώ δυο με τρεις βαθμούς χαμηλότερη στις υπόλοιπες περιοχές.\nΔευτέρα ποδαρικό στην νέα εβδομάδα αρχικά αίθριος καιρός Από τις μεσημεριανές και απογευματινές κυρίως ώρες ο καιρός θα είναι άστατος με βροχές και τοπικές καταιγίδες στα κεντρικά και βόρεια ορεινά κυρίως τμήματα. Οι άνεμοι ΒΒΔ 5 έως 6 μποφόρ ενισχυόμενοι από το απόγευμα στα 7 μποφόρ στο Ιόνιο πέλαγος. Η θερμοκρασία σε πτώση στα επίπεδα των 32 έως 34 βαθμών Κελσίου κατά μέσο όρο μέγιστη ενώ στο εσωτερικό της κεντρικής χώρας λίγο υψηλότερη κατά δυο βαθμούς.\n[Υ.Γ- Από την Τρίτη 23/8 έως την Παρασκευή 26/8 σύμφωνα με τα τελευταία δεδομένα που διίστανται ως προς την τροχιά και την θέση της ψυχρής λίμνης αναμένεται σημαντική μεταβολή του καιρού με βροχές και καταιγίδες πιθανών κατά τόπους έντονες. Λογω των δυσμετάβλητων στοιχείων για την ασφαλή εκτίμηση ως προς τα τμήματα και την ένταση των πιθανών αυτών φαινομένων θα υπάρχει διαρκής ενημέρωση. Η αίσθηση μας είναι ότι τα περισσότερα φαινόμενα θα αφορούν κυρίως την κεντρική, βόρεια ηπειρωτική χώρα καθώς Στερεά [Αττικη] και Πελοπόννησο.]\nΑν κριθεί σκόπιμο θα εκδοθεί έκτακτη εκτίμηση κάτι που οδεύει πολύ πιθανή. Καιρική ενημέρωση ΣωζωνΠ-Δ.Ανδρονικος.


Για τον απόστολο και ευαγγελιστή Ματθαίο | ΝΙΚΟΛΑΟΣ ΣΩΤΗΡΟΠΟΥΛΟΣ\nΓια τον απόστολο και ευαγγελιστή Ματθαίο\nΜικρό απόσπασμα για τον ευαγγελιστή Ματθαίο που εορτάζει η Εκκλησία σήμερα, παραθέτουμε παρακάτω, από το βιβλίο του κ. Νικολάου Σωτηρόπουλου «Το Ευαγγέλιο του Ματθαίου».\nΟ Ματθαίος έγραψε το αρχαιότερο απ’ τα τέσσαρα Ευαγγέλια. Και γι’ αυτό η Εκκλησία μας το έθεσε πρώτο στη σειρά των Ευαγγελίων. Οι άλλοι συνοπτικοί Ευαγγελισταί, οι οποίοι αναφέρουν τα ονόματα των Δώδεκα Αποστόλων, το Ματθαίο αναφέρουν απλώς, χωρίς προσδιορισμό. Αλλ’ ο ίδιος ο Ματθαίος κοντά στο όνομα του προσθέτει την παλαιά του ιδιότητα: «Ματθαίος ο τελώνης» (ι’ 3). Είνε σαν να λέγη: Εμένα τον τελώνη, τον άδικο και αμαρτωλό, ο Χριστός με πήρε και με έκανε Απόστολο. Μου έδωσε το μεγαλύτερο αξίωμα.\nΑπό το κεφάλαιο «Ο ΑΠΟΣΤΟΛΟΣ ΚΑΙ ΕΥΑΓΓΕΛΙΣΤΗΣ ΜΑΤΘΑΙΟΣ» σ.19-20, του ερμηνευτικού βιβλίου του κ. Νικολάου Σωτηρόπουλου «ΤΟ ΕΥΑΓΓΕΛΙΟ ΤΟΥ ΜΑΤΘΑΙΟΥ».


Πασχαλινά κουλούρια με φυτίνη - Τα φαγητά της γιαγιάς\nΑυτή είναι μια πολύ ωραία συνταγή για Πασχαλινά κουλουράκια με φυτίνη, που είχαμε πολλά χρόνια να την φτιάξουμε.\nΤην βρήκα χθες το πρωί, ξεφυλλίζοντας ένα από τα τετράδια της γιαγιάς μου με συνταγές και είπα φέτος να φτιάξω αυτά τα κουλούρια.\n• 1 κιλό αλεύρι για όλες τις χρήσεις (ή όσο πάρει)\n• 200 γραμ. φυτίνη λιωμένη\n• 340 γραμ. ζάχαρη\n• 6 αυγά φρέσκα\n• ⅓ νεροπότηρο γάλα φρέσκο\n• 2 φακελάκια μπέικιν πάουντερ\n• 1 φακελάκι αμμωνία (28 γραμμ.)\nΧτυπάμε τα ασπράδια με το αλάτι, σε σφιχτή μαρέγκα.\nΣ' ένα άλλο μπολ, χτυπάμε τους κρόκους με τη ζάχαρη, για 10 λεπτά.\nΖεσταίνουμε ελαφρά το γάλα, διαλύουμε μέσα σ' αυτό την αμμωνία, κι έπειτα το ρίχνουμε στο μείγμα με τους κρόκους.\nΚατόπιν ρίχνουμε τις βανίλιες, τη φυτίνη, συνεχίζουμε το χτύπημα για 2' ακόμη και ρίχνουμε τη μαρέγκα.\nΌταν ομογενοποιηθεί το μείγμα, ρίχνουμε κοσκινισμένο το μισό αλεύρι και το μπέικιν πάουντερ.\nΣταματάμε το μίξερ και αρχίζουμε το ζύμωμα με τα χέρια, ρίχνοντας λίγο - λίγο το υπόλοιπο αλεύρι, έως ότου η ζύμη πάψει σχεδόν να κολλάει στα χέρια μας και να είναι πολύ μαλακή.\nΤη σκεπάζουμε με μεμβράνη και την βάζουμε στο ψυγείο για 1 - 2 ώρες.\nΣτη συνέχεια πλάθουμε τα κουλουράκια στο σχήμα που θέλουμε και τα ψήνουμε σε προθερμασμένο φούρνο, στους 160°C για 25΄- 30΄, στη μεσαία σχάρα στον αέρα, ή στους 200°C στην προτελευταία σχάρα, στις αντιστάσεις.\nΔιατηρούνται περισσότερο καιρό, κλεισμένα σε αεροστεγές μπολ.\n-- Αν χρησιμοποιήσουμε φυτίνη με βούτυρο, κανείς δεν θα καταλάβει με τι έχουμε φτιάξει τα κουλούρια μας!\n-- Το μυστικό είναι η ζύμη, να μην γίνει σφιχτή, αλλά να κολλάει λίγο στα χέρια.\nΌταν μπει στο ψυγείο θα σταματήσει να κολλάει και θα είναι εντάξει.\nΠασχαλινά κουλούρια βουτύρου\nΠασχαλινά κουλούρια αφράτα\nΠασχαλινά κουλούρια τραγανά κι αφράτα Πασχαλινά κουλουράκια με σόδα και αμμωνία\nστις 4/23/2016 10:54:00 π.μ.\nΕτικέτες Γλυκά ζύμης, Γλυκά-Επιδόρπια, Εορταστικές, Ζαχαροπλαστική, Ήθη - Έθιμα, Μπισκότα-Κουλούρια, Παραδοσιακές


Εκτός ελέγχου! Έκαψαν κουβούκλιο στα διόδια της Μαλακάσας – The Panhellenic Post\nΕκτός ελέγχου! Έκαψαν κουβούκλιο στα διόδια της Μαλακάσας\n– Το επεισόδιο έγινε λίγο πριν από τις 20:00 το βράδυ της Κυριακής\n– Περίπου 500 πολίτες είχαν συγκεντρωθεί για να διαμαρτυρηθούν για τις αυξήσεις στην τιμή των διοδίων\n– Έβγαλαν υπάλληλο από το κουβούκλιο και μετά του έβαλαν φωτιά\n– Έβαλαν φωτιά και σε λάστιχα στον παράδρομο\n– Σήκωσαν τις μπάρες στα διόδια των Αφιδνών\nΑπίστευτες εικόνες στα διόδια που βρίσκονται στη Μαλακάσα, όταν περίπου στις 20:00 το βράδυ της Κυριακής, οργισμένοι πολίτες, κάτοικοι της περιοχής και μέλη του κινήματος “Δεν Πληρώνω”, που διαμαρτύρονταν για τις αυξήσεις στις τιμές των διοδίων έβαλαν φωτιά κι έκαψαν κουβούκλιο!\nΠερίπου 500 πολίτες είχαν συγκεντρωθεί στα διόδια για να εκφράσουν την οργή και την αγανάκτησή τους για τις αυξήσεις στις τιμές των διοδίων.\nΣτη συνέχεια, έβαλαν φωτιά σε λάστιχα, στον παράδοδρομο της Εθνικής οδού.\nΑμέσως μετά έκλεισαν συμβολικά και τα δυο ρεύματα της Εθνικής Οδού. Στη συνέχεια, έφυγαν από το σημείο και κατευθύνθηκαν στα διόδια των Αφιδνών όπου επίσης βρισκόταν σε εξέλιξη συγκέντρωση διαμαρτυρίας. Εκεί, σήκωσαν τις μπάρες και άφησαν ελεύθερη η διέλευση των οχημάτων.\n[Διαμαρτυρία], [Διόδια], [Εμπρησμός]\nΓια την απώλεια του Κώστα Παππά\nΚυπελλούχος Ελλάδας ο Παναθηναϊκός! ΤΕΛΙΚΟ: Παναθηναϊκός - Άρης 90-53


Λαύριο, Πορτ Σάιντ, Ασντόντ, Λεμεσός, Ρόδος, Κουσάντασι, (Έφεσος), Λαύριο | Imagination Travel\nΛαύριο, Πορτ Σάιντ, Ασντόντ, Λεμεσός, Ρόδος, Κουσάντασι, (Έφεσος), Λαύριο\n8 ημέρες - 7 νύχτες\nΛαύριο, Πορτ Σάιντ, Ασντόντ, Λεμεσός, Ρόδος, Κουσάντασι, (Έφεσος), Λαύριο Αναχωρήσεις από Σάββατο 20/11/2021\nΣάββατο 20 Νοε 2021 έως 18 Δεκ 2021\nΤα τελευταία χρόνια έγιναν σημαντικά έργα ανάπλασης και επέκτασης του λιμανιού του Λαυρίου. Η πόλη διαθέτει μεγάλες πλατείες, άλση, νεοκλασικά κτίρια και αναστηλωμένα ιστορικά βιομηχανικά ιστορικά κτίρια. Σε μικρή απόσταση από το λιμάνι βρίσκεται το ακρωτήριο Σούνιο με τον περίφημο Ναό του Ποσειδώνα.\nΠορτ Σάιντ, Αίγυπτος\nΕκτεινόμενο στην Αιγυπτιακή ακτογραμμή της Μεσογείου βρίσκεται το Πορτ Σάιντ . Η πόλη του ιδρύθηκε το 1859 και έχει αναπτυχθεί με επιρροές από τους Γάλλους, τους Άγγλους και τους ντόπιους. Μια βόλτα στην Corniche θα σας αποκαλύψει τη ναυτιλιακή κυριαρχία και δύναμη της πόλης. Ενώ τα προξενεία και αρχοντικά του 19ου αιώνα που στολίζουν την είσοδο στην παντοδύναμη διώρυγα του Σουέζ δεν θα σας αφήσουν καμιά επιλογή παρά να σταματήσετε και να θαυμάσετε τον θόρυβο, τη δραστηριότητα και τους ήχους γύρω σας. Παράλληλα, το ιστορικό κέντρο σας καλεί στη βοή των τοπικών καταστημάτων και μικροπωλητών μέσα στο υπαίθριο παζάρι όπου μοντέρνες μπουτίκ ξεπηδούν δίπλα στα παλιά μαγαζιά. Το Εθνικό Στρατιωτικό Μουσείο δίνει μια ενδότερη εικόνα της ιστορίας της διώρυγας ενώ οι αμμώδεις παραλίες στολισμένες με ομπρέλες και σεζλόνγκ μοιάζουν να είναι κόσμους μακριά από την ασταμάτητη εμπορική κίνηση μέσα στη θάλασσα. Το Πορτ Σάιντ εξελίσσεται συνέχεια αλλά η καρδιά του παραμένει πιστή στο ναυτικό παρόν και παρελθόν του.\nΗ Ασντόντ είναι το μεγαλύτερο λιμάνι του Ισραήλκαι προσφέρει την πύλη εισόδου στην Ιερουσαλήμ,μια από τις ιερότερες πόλεις του κόσμου. Μη χάσετε μια επίσκεψη στην ηλικίας 5.000 ετών περιτειχισμένη πόλη, όπου θα δείτε το Δυτικό Τείχος (Τείχος των Δακρύων) και τον Πανάγιο Τάφοκαι κήπο της Γεσθημανή, όπου λέγεται ότι φυλάσσεται τμήμα του τιμίου σταυρού. Επιστρέφοντας στην Ασντόντ, κάντε έναν περίπατο στην παραλιακή promenade HaMidrehof, που έχει μεταμορφωθεί στη Ριβιέρα της πόλης. Βουτήξτε τα πόδια σας στα νερά της Νεκράς Θάλασσας, επισκεφθείτε το Μουσείο Bar-Gera με συλλογές έργων τέχνης καλλιτεχνών που εκδιώχθηκαν από τους Ναζί και άλλα φασιστικά καθεστώτα και μην ξεχάσετε να περάσετε από το Μνημείο του Ολοκαυτώματος, αφιερωμένο στα 6 εκατομμύρια Εβραίων που έχασαν τη ζωή τους.\nΗ Λεμεσός είναι η δεύτερη μεγαλύτερη πόλη της Κύπρου και η μεγαλύτερη κοινότητα του νησιού. Είναι κτισμένη στον Όρμο του Ακρωτηρίου στη νότια ακτή και είναι το μεγαλύτερο λιμάνι διαμετακομιστικού εμπορίου της Μεσογείου. Το Κάστρο της Λεμεσού βρίσκεται στην καρδιά της παλιάς πόλης, λίγο πιο πάνω από το παλιό λιμάνι. Σύμφωνα με την παράδοση, είναι εδώ που ο Ριχάρδος ο Λεοντόκαρδος παντρεύτηκε τη Βερεγγάρια της Ναβάρρας και την έστεψε Βασίλισσα της Αγγλίας το 1191. Οι επισκέπτες μπορούν επίσης να επισκεφτούν μεγάλο αριθμό μουσείων (Αρχαιολογικό, Λαϊκής Τέχνης) και αρχαιολογικών χώρων (Κούριο, Κάστρο Λεμεσού, Αμαθούντα).\nΚουσάντασι, (Έφεσος), Τουρκία\nΕξωτερική καμπίνα με μπαλκόνι\nΑναχωρήσεις Τιμή κατ' άτομο\n20 Νοε 21 639€\n27 Νοε 21 639€\n04 Δεκ 21 639€\n11 Δεκ 21 639€\n18 Δεκ 21 639€\n20 Νοε 21 789€\n27 Νοε 21 789€\n04 Δεκ 21 789€\n11 Δεκ 21 789€\n18 Δεκ 21 789€\n20 Νοε 21 1589€\n27 Νοε 21 1589€\n04 Δεκ 21 1589€\n11 Δεκ 21 1589€\n18 Δεκ 21 1589€\n20 Νοε 21 1309€\n27 Νοε 21 1309€\n04 Δεκ 21 1309€\n11 Δεκ 21 1309€\n18 Δεκ 21 1309€\nΜε το που θα ανεβείτε πάνω στo Celestyal Crystal θα νιώσετε τόσο άνετα σαν στο σπίτι σας. Απολαύστε άνετες καμπίνες και σουίτες, κομψά εστιατόρια και μπαρ, σπα και γυμναστήρια, και απολαύστε τη θέα με έναν περίπατο στο κατάστρωμα. Κλασική ομορφιά,...\nΔείτε το πλοίο\nΜε το που θα ανεβείτε πάνω στo Celestyal Crystal θα νιώσετε τόσο άνετα σαν στο σπίτι σας. Απολαύστε άνετες καμπίνες και σουίτες, κομψά εστιατόρια και μπαρ, σπα και γυμναστήρια, και απολαύστε τη θέα με έναν περίπατο στο κατάστρωμα.\nΚλασική ομορφιά, κλασική αξία, το κρουαζιερόπλοιο Celestyal Crystal λάμπει στη Μεσόγειο και σε κάθε ταξίδι του. Θα το ερωτευτείτε με την πρώτη… επιβίβαση!\nΜε το Celestyal Crystal θα αγγίξετε από ιερούς λόφους, αγέρωχους ανεμόμυλους και δαντελωτά ακρογιάλια μέχρι αριστοκρατικές συνοικίες, κατακόμβες και σπάνιους γεωλογικούς σχηματισμούς. Θα γίνει το πλωτό σας ξενοδοχείο και θα σας ταξιδέψει γενναιόδωρα 1η θέση. Ξυπνήστε σε ένα φιλόξενο περιβάλλον, πάρτε το πρωινό σας με κοσμοπολίτικο αέρα, απασχοληθείτε όλη μέρα πολύ ευχάριστα με τις πρωτότυπες δραστηριότητες που πραγματοποιούνται στα καταστρώματα, δειπνήστε κάτω από τα αστέρια. Αφήστε το Celestyal Crystal να σας καλομάθει: 2 εστιατόρια, 2 μπαρ, 1 καφέ, 1 καζίνο, ινστιτούτο περιποίησης.\nEros Σαλόνι και Μπάρ\nMuses Σαλόνι και Μπάρ\nHorizons Σαλόνι και Μπάρ\nEclipse Σαλόνι και Μπάρ\nArgo Σαλόνι και Μπάρ\nSelene Σαλόνι και Μπάρ\nΟι καμπίνες που εμφανίζονται είναι μόνο δείγματα. Η πραγματική διακόσμηση της καμπίνας και η διαρρύθμισή της μπορεί να διαφέρει ανά κατηγορία και τον τύπο της καμπίνας.\nΕσωτερική καμπίνα - ΙA\nΟι εσωτερικές καμπίνες είναι με 2 χαμηλά κρεβάτια που μπορούν να μετατραπούν σε διπλό ή/και 3ο / 4ο κρεβάτι/κουκέτα ή καναπές κρεβάτι όπου μπορούν να κοιμίσουν 3 ή 4 άτομα. Παρακαλώ σημειώστε ότι οι καμπίνες που εμφανίζονται είναι μόνο δείγματα. Η πραγματική διακόσμηση της καμπίνας και η διαρρύθμισή της μπορεί να διαφέρει ανά κατηγορία και τον τύπο της καμπίνας. Οι εσωτερικές καμπίνες είναι με 2 χαμηλά κρεβάτια που μπορούν να μετατραπούν σε διπλό ή/και 3ο / 4ο κρεβάτι/κουκέτα ή καναπές κρεβάτι όπου μπορούν να κοιμίσουν 3 ή 4 άτομα. Παρακαλώ σημειώστε ότι οι καμπίνες που εμφανίζονται είναι μόνο δείγματα. Η πραγματική διακόσμηση της καμπίνας και η διαρρύθμισή της μπορεί να διαφέρει ανά κατηγορία και τον τύπο της καμπίνας.\nΧωρητικότητα καμπίνας 11τμ\nΕσωτερική καμπίνα - IC\nΧωρητικότητα καμπίνας 12τμ\nΕξωτερική καμπίνα - XA\nΟι εξωτερικές καμπίνες είναι με 2 χαμηλά κρεβάτια που μπορούν να μετατραπούν σε διπλό ή/και 3ο κρεβάτι/κουκέτα ή καναπές κρεβάτι όπου μπορούν να κοιμίσουν 3 άτομα. Παρακαλώ σημειώστε ότι οι καμπίνες που εμφανίζονται είναι μόνο δείγματα. Η πραγματική διακόσμηση της καμπίνας και η διαρρύθμισή της μπορεί να διαφέρει ανά κατηγορία και τον τύπο της καμπίνας. Οι εξωτερικές καμπίνες είναι με 2 χαμηλά κρεβάτια που μπορούν να μετατραπούν σε διπλό ή/και 3ο κρεβάτι/κουκέτα ή καναπές κρεβάτι όπου μπορούν να κοιμίσουν 3 άτομα. Παρακαλώ σημειώστε ότι οι καμπίνες που εμφανίζονται είναι μόνο δείγματα. Η πραγματική διακόσμηση της καμπίνας και η διαρρύθμισή της μπορεί να διαφέρει ανά κατηγορία και τον τύπο της καμπίνας.\nΕξωτερική καμπίνα με παραθυρο περιορισμένης -XBO\nΕξωτερική καμπίνα με παράθυρο - XC\nΕξωτερική καμπίνα με παράθυρο - XD\nΤα λιμενικά & λοιπά έξοδα.\nΔωρεάν Ταξιδιωτική Ιατρική ασφάλιση (συμπεριλαμβανομένου του Covid-19)\nΤαξιδιωτική ασφάλεια υποχρεωτική (κοστος 5,5€ ανά άτομο ανά ημέρα).


Διοργάνωση: Κόπα Αμέρικα\nΤα ακόλουθα παραδείγματα δείγνουν τους πόντους που θα κερδίζατε σε ένα θεωρητικό παιχνίδι της Copa America ανάμεσα στην Argentina και την Jamaica. Οι μπόνους πόντοι εξαρτώνται από το τι προβλέψανε οι άλλοι χρήστες - αλλά οι περισσότεροι χρήστες κανονικά προβλέπουν νίκη της Argentina. Σημειώστε πως οι μπόνους πόντοι αυξάνονται αν οι προβλέψεις σου στην Copa America είναι λιγότερο πιθανές.\nArgentina 2 Jamaica 0 2-1 1 0 1\nArgentina 2 Jamaica 0 2-0 3 0 3\nArgentina 1 Jamaica 1 2-2 1 2 3\nArgentina 5 Jamaica 0 5-0 3 2 5\nArgentina 1 Jamaica 3 1-3 3 4 7\nΤο σύστημα χρησιμοποιεί το αποτέλεσμα μετά το πέρας της παράτασης για τα παιχνίδια στη φάση των νοκ άουτ. Αυτό σημαίνει πως για τον σκοπό των προγνωστικών, το αποτέλεσμα των νοκ άουτ παιχνιδιών μπορεί να είναι ισόπαλο.\nΟι 10 πρώτοι κάθε κατηγορίας θα παίρνουν ένα τρόπαιο στο τέλος του γύρου. Επιπλέον, οι 10 πρώτοι στο τέλος της σεζόν θα παίρνουν επιπλέον τρόπαιο.\nΚάθε τρόπαιο ισοδυναμεί με "πόντους τροπαίων" για να υπολογιστεί η "βαθμολογία τροπαίων". Ο τερματισμός στην πρώτη θέση της κατηγορίας ισούται με 10 πόντους, η δεύτερη 9 κ.ο.κ. μέχρι τη 10η θέση που κερδίζει 1 πόντο. Οι πόντοι για τρόπαια στους πίνακες της Στατιστικά Τουρνουά διπλασιάζονται - έτσι η πρώτη θέση παίρνει 20 πόντους και η 10η 2.\nΜπορείτε να φτιάξετε ή να δεχτείτε προκλήσεις από άλλους παίκτες της Κόπα Αμέρικα, στις οποίες οι προβλέψεις σας θα συγκρίνονται απευθείας από τους επιλεγμένους αγώνες κάθε αγωνιστικής. Η επιλογή των αγώνων γίνεται από το χρήστη που δημιουργεί την πρόκληση.\nΜπορείτε να φτιάξετε μέχρι 8 προκλήσεις που θα προσμετρώνται στη βαθμολογία προκλήσεων και θα κερδίζεται 3 πόντους σε περίπτωση νίκης, 1 σε περίπτωση ισοοπαλίας και 0 σε περίπτωση ήττας. Η θέση σας στη βαθμολογία προκλήσεων βασίζεται στο σύνολο των πόντων που έχετε μαζέψει κατά τη διάρκεια της σεζόν. Σε περίπτωση ισοβαθμίας ο νικητής καθορίζεται βάσει της διαφοράς τερμάτων. Η διαφορά τερμάτων υπολογίζεται ανάλογα στο πόσους πόντους συγκεντρώνετε στην πρόκληση. Πχ. αν κερδίσετε μία πρόκληση 7-6, η διαφορά τερμάτων ισούται με 1.


Η Αναβάθμιση του Minecraft "World Generator" (1.7) έχει κυκλοφορήσει !!! - Τα νέα της Nitrado ~ Nitrado news - Κοινότητα -Υποστήριξης για προπληρωμένους Gameserver της Nitrado.net\nΗ Αναβάθμιση του Minecraft "World Generator" (1.7) έχει κυκλοφορήσει !!!\nFriday, October 25th 2013, 5:11pm\nΌλοι οι Vanilla gameservers έχουν αναβαθμιστεί αυτόματα στην έκδοση αυτή. Αν δεν το επιθυμείτε αυτό, μπορείτε να απενεργοποιήσετε το χαρακτηριστικό "αυτόματη αναβάθμιση" μέσα από το μενού του webinterface "Κονσόλα και ρυθμίσεις".\nΘα παρέχουμε την αναβάθμιση για το Bukkit μόλις υπάρξει διαθέσιμη έστω και μία beta έκδοση του. Δε θα προσφέρουμε αναβαθμίσεις σε builds ανάπτυξης, από τη στιγμή που είναι συχνά πολύ ασταθή και επίσης μπορούν να προκαλέσουν ζημιά στο χάρτη σας. Φυσικά μπορείτε να αναβαθμίσετε εσείς οι ίδιοι σε κάποιο build ανάπτυξης, οποιαδήποτε στιγμή και με δική σας ευθύνη.\nH Nitrado ομάδα σας\nFarming-Simulator 2013 - Patch Beta 4 (Sep 13th 2013, 4:07pm)


εωθινόν: Διαφωνούν με την πλήρη απελευθέρωση του επαγγέλματος οι ταξιτζήδες\nΗ ΠΛΗΡΗΣ ασυνεννοησία μεταξύ των υπουργών της κυβέρνησης Παπανδρέου, έφερε και πάλι τους ιδιοκτήτες ταξί στους δρόμους, να απεργούν, να κινητοποιούνται και να ζητούν εκ νέου διαβεβαιώσεις για το τι μέλει γενέσθαι.\nΕδώ και έξι μήνες, η Ομοσπονδία Ταξί της χώρας, σε συνεννόηση με τεχνοκράτες του Υπουργείου Μεταφορών αλλά και με τον ίδιο τον πρώην υπουργό κ. Ρέππα, είχε ετοιμάσει ένα νομοσχέδιο το οποίο έθετε τις προϋποθέσεις για το άνοιγμα του κλάδου. Παρ’ όλα αυτά όμως, η αλλαγή ηγεσίας στο Υπουργείο Μεταφορών έφερε και αλλαγές στο σχετικό Προεδρικό Διάταγμα που είχε ετοιμάσει ο κ. Ρέππας. Τώρα, ο νέος υπουργός Μεταφορών κ. Ραγκούσης, αρνείται να δεχθεί και να υπογράψει το σχετικό Προεδρικό Διάταγμα και έτσι ετοιμάζει νέο δικό του, σύμφωνα με το οποίο με μια απλή αίτηση, θα μπορεί ο οποιοσδήποτε να βγάζει μια άδεια ταξί. Και πάνω απ’ όλα, η διαδικασία φεύγει πλέον από το Υπουργείο Μεταφορών και υπεύθυνες θα είναι οι νέες αιρετές Περιφέρειες, οι οποίες θα καθορίζουν τις άδειες ταξί σε κάθε νομό.\nΕρώτηση μάλιστα προς τον κ. Ραγκούση, κατέθεσαν και οι βουλευτές του ΠΑΣΟΚ Τόνια Αντωνίου και Νίκος Σαλαγιάννης, με την οποία ζητούν να πληροφορηθούν «γιατί άλλαξε η κυβερνητική απόφαση για τα ταξί η οποία εξασφάλιζε και προσαρμογή στα ευρωπαϊκά δεδομένα και συναίνεση των κοινωνικών εταίρων».\nΣήμερα Πέμπτη συγκαλείται το Κλαδικό Συμβούλιο στα γραφεία της Ομοσπονδίας όπου θα εξεταστούν τα όσα θα συζητηθούν με τον υπουργού και θα παρθούν αποφάσεις για τους περαιτέρω χειρισμούς και κινητοποιήσεις.\nΚαι στη Δράμα χθες, τα ταξί πραγματοποίησαν πορεία διαμαρτυρίας στους δρόμους της πόλης και στάθμευση για δυο περίπου ώρες στο χώρο μπροστά από το Διοικητήριο, όπου αντιπροσωπεία του Σωματείου Ιδιοκτητών Αυτοκινήτων Ταξί Δράμας, συναντήθηκε με τον αντιπεριφερειάρχη Δράμας κ. Γιάννη Ξανθόπουλο και του επέδωσε σχετικό ψήφισμα, το οποίο δημοσιεύεται παρακάτω.\nΜιλώντας στον «Πρωινό Τύπο» ο πρόεδρος του Σωματείου Ιδιοκτητών Αυτοκινήτων Ταξί Δράμας κ. Δημήτρης Κουλαξίδης, ο οποίος τόνισε:\n«Είχαμε την 24ωρη έκτακτη απεργία, εξαιτίας του γεγονότος ότι ο κ. Ραγκούσης έχει πάρει μια απόφαση με την οποία απελευθερώνει πλήρως την άδεια του ΤΑΞΙ. Δηλαδή μπορεί ο καθένας με μια απλή αίτηση να βγάλει μια άδεια. Αυτά είναι παράλογα πράγματα. Ενώ είχαμε συζητήσεις το προηγούμενο διάστημα με τον κ. Ρέππα, και είχε βγει ένα Προεδρικό Διάταγμα, ξαφνικά και ενώ πήγαινε για το Συμβούλιο της Επικρατείας, το ακύρωσε ο κ. Ραγκούσης. Τώρα περιμένουμε να ανακοινωθούν οι προϋποθέσεις και οι όροι που θα μπορεί κάποιος να βγάζει μια άδεια ταξί. Πιστεύουμε τώρα ότι οι αρμοδιότητες θα είναι στην Περιφέρεια, η οποία θα καθορίζει εν τέλει τις άδειες οι οποίες θα δοθούν και οι οποίες θα πρέπει να είναι ανύπαρκτες στην πόλη μας, γιατί είμαστε ήδη υπεράριθμοι. Όπως το ίδιο έλεγε και ο κ. Ρέππας και άλλοι υπουργοί της κυβέρνησης, ότι είμαστε ήδη υπεράριθμοι. Ξαφνικά δηλαδή θέλουν να δώσουν και άλλες άδειες; Για ποιο λόγο; Για να πεινάσουνε περισσότεροι άνθρωποι; Είναι ανεξήγητο αυτό για μας».\n«Ας ελπίσουμε ότι θα έχει αίσιο τέλος…»\nΟ Ιδρυτής Περιφερειακών Συμβουλίων Ταξί Ελλάδος και μέλος του Περιφερειακού Συμβουλίου Ταξί Αν. Μακεδονίας και Θράκης και χρόνια πρόεδρος κ. Χρήστος Λιθηρόπουλος, μιλώντας στον «Πρωινό Τύπο», επισημαίνει μεταξύ άλλων:\n«Αποδείχθηκε ότι υπάρχει ένας πλήρης αποσυντονισμός της κυβέρνησης σχετικά με τους υπουργούς. Ξαφνικά ο κ. Ραγκούσης, που προσωπικά δεν τον θεωρώ υπουργό, τον λέω ο κοινοτάρχης Ραγκούσης, από το πουθενά δεν δέχεται το Προεδρικό Διάταγμα του κ. Ρέππα ο οποίος το είχε ετοιμάσει εδώ και έξι μήνες σε συνεργασία με την Ομοσπονδία μας, και έναν κλάδο 70.000 οικογενειών τον έκανε κυριολεκτικά άνω – κάτω. Ξαφνικά δημιούργησε ένα κοινωνικό πρόβλημα στην Ελλάδα που δεν έχει όρια. Από το πουθενά, λέει, με μια απλή αίτηση, θα μπορείς να βγάζεις μια άδεια Ταξί. Αυτό είναι φύση αδύνατον! Εμείς, αυτό που θέλουμε, είναι να μπουν τα πράγματα σε μια τάξη, να υπάρχει μια συνεργασία του κ. Ρέππα και του κ. Ραγκούση, γιατί δυστυχώς ο κ. Ραγκούσης μ’ αυτό το οποίο κάνει, δεν δικαιούται καν διάλογο. Γι’ αυτόν ακριβώς το λόγο γίνεται και αυτή η 24ωρη πανελλαδική απεργία και θα έχει και συνέχεια. Και πιστεύω ότι όλη αυτή η κατάσταση θα δημιουργήσει ένα τεράστιο κοινωνικό πρόβλημα. Γιατί δυστυχώς η απελευθέρωση πουλάει στην Ελλάδα, είμαστε πρώτο θέμα στα κανάλια και στις εφημερίδες και γι’ αυτόν ακριβώς το λόγο ας ελπίσουμε ότι θα έχει αίσιο τέλος όλη αυτή η κατάσταση».\nΣωματείο Ιδιοκτητών Αυτοκινήτων Ταξί Δράμας\nΤΑΧΙ: ΟΧΙ στον αφανισμό, ΝΑΙ στην ανάπτυξη του κλάδου\nΤο Σωματείο Ιδιοκτητών Αυτοκινήτων Ταξί Δράμας, διαμαρτύρεται ενάντια στην παράλογη πρόθεση του Υπουργού Μεταφορών κ. Ιωάννη Ραγκούση για την πλήρη απορρύθμιση του τρόπου λειτουργίας του ταξί και της ισοπέδωσης του κλάδου.\nΕδώ και πολλούς μήνες η Ομοσπονδία των Ιδιοκτητών Ταξί και Αγοραίων σε συνεννόηση με την τότε ηγεσία του Υπουργείου Μεταφορών κ. Μιχάλη Ρέππα, κατέληξαν επί της αρχής σε ένα προσχέδιο Προεδρικού Διατάγματος, το οποίο απελευθέρωνε το επάγγελμα κατά τα ευρωπαϊκά πρότυπα δημιουργώντας παράλληλα ένα πλαίσιο που επιτύγχανε.\n- Ασφαλές εργασιακό περιβάλλον για τους ιδιοκτήτες (παλιούς και νέους).\n- Υψηλής ποιότητας μεταφορική υπηρεσία προς τους πολίτες.\n- Αναβάθμιση του κύρους του επαγγέλματός μας και εξίσωση των υπηρεσιών μας με αυτές των υπολοίπων ευρωπαϊκών χωρών.\nΟ νέος όμως υπουργός Μεταφορών κ. Ιωάννης Ραγκούσης, αποφάσισε πως δεν επιθυμεί να υπογράφει το Προεδρικό Διάταγμα για την απελευθέρωση των ταξί που είχε εντάξει ο προκάτοχός του, λέγοντας πως στο πλαίσιο του Ν. 3919/2011 «Αρχή της επαγγελματικής ελευθερίας, κατάργηση αδικαιολόγητων περιορισμών στην πρόσβαση και άσκηση επαγγελμάτων», η απελευθέρωση του ταξί είναι ήδη εν ισχύ, χωρίς το Υπουργείο να προσδιορίσει τους τρόπους, με τους οποίους κάποιος θα απευθύνεται στην Περιφέρεια, προκειμένου να αποκτά άδεια ταξί, ή τους όποιους περιορισμούς. Η ασυνέπεια του ίδιου του κ. Ραγκούση, και η ασυνέχεια της πολιτικής του Υπουργείου, φέρνουν τον κλάδο του ταξί ένα βήμα πριν τον αφανισμό καταστρέφοντας παράλληλα πολλούς μήνες συνεργασίας και μελέτης τεχνοκρατών του Υπουργείου και συναδέλφων αυτοκινητιστών, που δημιουργούσαν ένα περιβάλλον εργασίας με βάση τις ρεαλιστικές ανάγκες, τις πραγματικές συνθήκες και την ευρωπαϊκή εμπειρία.\nΗ μόνη αντίδραση του Σωματείου μας είναι ένα βροντερό ΟΧΙ στον αφανισμό του κλάδου μας. Η 24ωρη απεργία της Τετάρτης 6ης Ιουλίου 2011, είναι μόνο η αρχή. Επιφυλασσόμαστε για περαιτέρω κινητοποιήσεις.


Κόντρα με το… καλημέρα για την αξιολόγηση των εκπαιδευτικών – Kontasas.gr\nΚόντρα με το… καλημέρα για την αξιολόγηση των εκπαιδευτικών\nΣε υψηλούς τόνους ξεκίνησε στην Ολομέλεια της Βουλή η συζήτηση του νομοσχεδίου του υπουργείου Παιδείας για την αναβάθμιση του σχολείου. ΝΔ και ΣΥΡΙΖΑ ήρθαν σε κόντρα για την αξιολόγηση των εκπαιδευτικών με την αρμόδια υπουργό Νίκη Κεραμέως να αναφέρει ότι έχει βελτιωτικό και όχι τιμωρητικό χαρακτήρα.\nΣτόχος της συγκεκριμένης ρύθμισης σύμφωνα με την υπουργό Παιδείας είναι η βελτίωση του εκπαιδευτικού έργου και η επαγγελματική ανέλιξη των εκπαιδευτικών. Επικαλούμενη μάλιστα, στοιχεία πρόσφατης έρευνας στην οποία επτά στους δέκα πολίτες δήλωναν θετικοί στην αξιολόγηση των εκπαιδευτικών, είπε πως «η κοινωνία δεν στηρίζει απλώς τις αλλαγές αυτές, αλλά τις απαιτεί».\nΗ Νίκη Κεραμέως δήλωσε πάντως, ανοιχτή σε προτάσεις που θα βελτιώνουν το νομοσχέδιο, ενώ ευχαριστώντας το ΚΙΝΑΛ, την Ελληνική Λύση και το ΜέΡΑ25 που προσήλθαν με εποικοδομητικές προτάσεις στο διάλογο που προηγήθηκε.\nΓια παντελώς αναξιόπιστη αξιολόγηση αλλά και «σφαγή των υποψηφίων στην τριτοβάθμια εκπαίδευση» έκανε λόγο ο εισηγητής του ΣΥΡΙΖΑ Νίκος Φίλης, καλώντας την υπουργό να διασαφηνίσει ποιος είναι ο ακριβής αριθμός των παιδιών που κόβονται.\n«Φέρνετε ένα νομοσχέδιο που αποδιαρθρώνει την εκπαίδευση και διαλύει τη δημοκρατική λειτουργία του σχολείου, που ανοίγει την προοπτική να μετατραπεί το σχολείο της γειτονιάς σε σχολείο της αγοράς. Προωθείτε τον έλεγχο ή και τον εκφοβισμό των διδασκόντων και προετοιμάζετε την εγκατάλειψη του σχολείου από το κράτος», είπε.\nΟ Δημήτρης Κωνσταντόπουλος από το ΚΙΝΑΛ ανέφερε ότι η πολιτική της κυβέρνησης της ΝΔ χαρακτηρίζεται από εμμονές, ενώ το νομοσχέδιο δίνει υπερεξουσίες στο διευθυντή και υποβαθμίζοντας τη συλλογικότητα του συλλόγου διδασκόντων».\nPrevious Previous post: ΜΕ “ΧΙΜΠΑΤΖΗ”! Επίσημα έγγραφα της Ευρωπαϊκής Επιτροπής και του ΕΜΑ .ΒΙΝΤΕΟ\nNext Next post: CNN NOW: Τρίτη 20 Ιουλίου 2021


Επιστολή στον Ραγκούση από την ΟΕΒΕΝΗ - Flashnews.gr\nΕπιστολή στον Ραγκούση από την ΟΕΒΕΝΗ\nΗ Ομοσπονδία Επαγγελματιών Βιοτεχνών & Εμπόρων Ν. Ηρακλείου απέστειλε την επισυναπτόμενη επιστολή στον Υπουργό Υποδομών Μεταφορών & Δικτύων κ. Γιάννη Ραγκούση στα πλαίσια της απόφασης του Υπουργού για την απελευθέρωση του επαγγέλματος.\nΑπευθύνει παράλληλα έκκληση για ψυχραιμία στους συναδέλφους επαγγελματίες Ιδιοκτήτες Ταξί προκειμένου να σταματήσουν οι ακραίες μορφές διαμαρτυρίας στην καρδία της κρισιμότερης τουριστικής περιόδου.\nΈχοντας τη σιγουριά ότι όλα τα παραπάνω θα τύχουν του ενδιαφέροντός σας, θα βρισκόμαστε στη διάθεσή σας όπου πιστεύετε ότι μπορούμε να φανούμε χρήσιμοι.\nΤρίτη, 19 Ιουλίου 2011, 14:52


Θέλουν να ακούνε τον αντίλαλο της φωνής τους / Κώστας Βενιζέλος\nΤο θέμα, λοιπόν, όπως εξελίσσεται, είναι πόσο, τελικά, κάποιοι είναι ανεκτικοί στην άλλη άποψη. Πόσο αντέχουν να ακούνε οτιδήποτε άλλο πλην της δικής τους φωνής και να αυτοθαυμάζονται στον καθρέφτη τους. Έχει περάσει μια εβδομάδα από τη δημοσίευση της συνέντευξης του πρέσβη, τέως Γενικού Διευθυντή του υπουργείου Εξωτερικών, Τάσου Τζιωνή στον Φιλελεύθερο (Κυριακή 14.3.2021) και οι συζητήσεις στη δημόσια σφαίρα συνεχίζονται. Και δεν είναι, βέβαια, κακό να προκαλούνται συζητήσεις, αλλά εκείνο που είναι ενοχλητικό είναι πως κάποιοι δαιμονοποιούν την άλλη άποψη και στοχοποιούν έναν άνθρωπο. Και επιπροσθέτως προσπαθούν να τον θέσουν εκτός διαπραγματευτικής ομάδας, στην οποία δεν επιδίωξε συμμετοχή. Πλούσιες και χθες, αρθρογραφικά, οι αντιδράσεις, που σχεδόν κινήθηκαν στο ίδιο τέμπο.\nΣτη λογική κάποιων θα πρέπει να υπάρχουν μόνο στρατιωτάκια, που θα λένε αυτά που θέλουν να ακούνε τα αφεντικά τους. Ο συγκεκριμένος, τον οποίον κατηγορούν, πάντα εξέφραζε άποψη κι όταν ήταν ακόμη στη διπλωματική υπηρεσία σε βαθμό που ενοχλούσε και είχε για τον ίδιο κόστος. Είτε με υπηρεσιακά σημειώματα είτε με κάποιες δημόσιες τοποθετήσεις του, έθετε τα ζητήματα που έκρινε ότι θα έπρεπε να δημοσιοποιηθούν. Οι δημόσιες του παρεμβάσεις, όπως είναι γνωστό, ενόχλησαν και τότε. Είχαν ενοχλήσει και τον μακαρίτη Δημήτρη Χριστόφια αλλά και τον νυν Πρόεδρο, Νίκο Αναστασιάδη. Και υπήρξε και αντίδραση, αλλά μέχρι εκεί.\nΤότε ήταν εν ενεργεία διπλωμάτης, σήμερα έχει αφυπηρετήσει, αλλά είναι μέλος της διαπραγματευτικής ομάδας. Όπως είναι γνωστό, η διαπραγματευτική ομάδα είναι συμβουλευτική. Βοηθά τον διαπραγματευτή, αλλά εάν θέλει τους ακούει. Οι διαφορετικές απόψεις και προσεγγίσεις βοηθούν, συμβάλλουν, στη διαμόρφωση μιας σύνθεσης θέσεων ενώ αναδεικνύονται διαφορετικά επιχειρήματα, που μπορούν να αποβούν χρήσιμα στη διάρκεια της διαπραγμάτευσης. Εάν γίνεται καλή και σοβαρή δουλειά, τα πάντα αξιοποιούνται, χωρίς να υιοθετούνται κατ’ ανάγκη. Χρήσιμη και ωφέλιμη είναι για παράδειγμα η παρουσία του Τουμάζου Τσιελεπή, αν και διαφωνώ μαζί του. Έχει γνώση, εμπειρία, εκφράζει μια συγκεκριμένη προσέγγιση στο Κυπριακό ενώ βρίσκεται στην ομάδα από την περίοδο της προεδρίας Τάσσου Παπαδόπουλου. Μπορεί να με ενοχλεί προσωπικά, για παράδειγμα, η παρουσία του Παναγιώτη Δημητρίου στη διαπραγματευτική ομάδα, αλλά αυτό δεν έχει να κάνει με τις απόψεις που εκφράζει.\nΕπί της ουσίας, σε σχέση με τις αντιδράσεις -που καλά κρατούν- για τη συνέντευξη Τζιωνή τα ερωτήματα που τίθεται αναζητούν απαντήσεις. Γιατί ενοχλούνται; Τους χαλούν, προφανώς, το πάρτι οι άλλες απόψεις, αυτές που εμποδίζουν το φορτηγό χωρίς φρένα να πέσει στον γκρεμό. Ενοχλούνται γιατί αυτά που λέγονται ξυπνούν τα αντανακλαστικά των πολιτών, όπως έγινε και το 2004 και δεν θέλουν προφανώς να ξαναζήσουν αυτό τους τον «εφιάλτη». Γιατί ενοχλούνται; Επειδή θέλουν το τοπίο… καθαρό. Χωρίς ενστάσεις και… ενοχλητικές απόψεις.\nΌσο θα προχωρούν οι εξελίξεις στο Κυπριακό τόσο λιγότερο ανεκτικοί θα γίνονται κάποιοι. Ο ρεβανσισμός τους για το 2004 δεν τους αφήνει να βλέπουν καθαρά. Δεν θέλουν να φθάσουν να αντιμετωπίσουν το ίδιο σκηνικό. Αλλά αυτό δεν εξαρτάται προφανώς από τους ίδιους.\nΣε μια περίοδο κρίσιμη από κάθε άποψη, χρειάζεται ψυχραιμία αλλά και ανεκτικότητα. Χρειάζεται να παίζουν όλοι με τους όρους της δημοκρατίας και όχι της επιβολής. Δεν μπορεί, για παράδειγμα, κάποιοι να έχουν περισσότερη εμπιστοσύνη στον Βρετανό πρέσβη ή στην κ. Σπέχαρ αντί να ακούσουν μια διαφορετική προσέγγιση; Πώς μπορεί το μείζον να είναι το θέμα της πολιτικής ισότητας, ένα θέμα που έχει ξεκαθαρίσει από τη δεκαετία του 1990; Εκτός κι εάν πρόκειται για μια άλλη εκδοχή; Αυτή, που θα οδηγήσει, όπως ειπώθηκε στη συνέντευξη, στην κυριαρχική ισότητα.\nΌσο η άτυπη Πενταμερής Διάσκεψη πλησιάζει χρονικά και πλησιάζει η «ώρα της κρίσης», τόσο θα… αγριεύονται κάποιοι. Η «τελευταία ευκαιρία», για να αναφερθούμε στη δική τους πολιτική αργκό, είναι εκείνη που χαραμίζεται με ανέφικτες πολιτικές, σχοινοβασίες και χειρισμούς αυτοχειρίας. Η «τελευταία ευκαιρία», μπορεί να μετατραπεί στον ενταφιασμό του Κυπριακού με τα μυαλά που κουβαλούν κάποιοι.


Πως να κρατήσετε τα κοσμήματα σας λαμπερά! | 26 eco pages\nΠως να κρατήσετε τα κοσμήματα σας λαμπερά!\nΑΝΤΙΚΕΙΜΕΝΑ ΑΠΟ ΑΣΗΜΙ 1. Για να γυαλίζουν, τυλίξτε τα σε αλουμινόχαρτο και βάλτε τα να βράσουν σε μια μεγάλη κατσαρόλα γεμά...\nΑΝΤΙΚΕΙΜΕΝΑ ΑΠΟ ΑΣΗΜΙ\n1. Για να γυαλίζουν, τυλίξτε τα σε αλουμινόχαρτο και βάλτε τα να βράσουν σε μια μεγάλη κατσαρόλα γεμάτη νερό με αλάτι. Η χημική αντίδραση εξαφανίζει τους λεκέδες από την οξείδωση του ασημιού.\nΑΝΤΙΚΕΙΜΕΝΑ ΑΠΟ ΜΠΡΟΥΝΤΖΟ\n1. Για να γυαλίσετε τα μπρούντζινα σκεύη, κόψτε ένα λεμόνι στα δύο, προσθέστε αρκετό αλάτι και τρίψτε τα σκεύη.\nΣτη συνέχεια, τρίψτε τα με νωπό πανί.\n2. Εάν έχετε μπρούτζινα ή χάλκινα αντικείμενα: Προσθέτετε σε ζεστό ξίδι μια κουταλιά της σούπας χοντρό αλάτι και, βουτώντας ένα πανί στο διάλυμα, αλείφετε με αυτό τα αντικείμενα, και στη συνέχεια τα τρίβετε με ένα μαλακό πανί για να γυαλίσουν. Ένα άλλο διάλυμα που μπορείτε να φτιάξετε αποτελείται από 2 μέρη χλωρίνης και 1 μέρος χλιαρό νερό. Βουτάτε το αντικείμενο μέσα σ’ αυτό για πολύ λίγο κι έπειτα το ξεβγάζετε και το σκουπίζετε καλά μ’ ένα βαμβακερό πανί. Για αντικείμενα με δύσκολα σημεία (σκαλίσματα κλπ) χρησιμοποιήστε μια οδοντόβουρτσα.\n3. Φτιάξτε μία κρέμα αναμειγνύοντας ίσα μέρη από αλάτι, αλεύρι και ξίδι. Απλώστε την κρέμα στο μπρούτζινο αντικείμενο, αφήστε την για καμιά ώρα και μετά καθαρίστε την τρίβοντας με μαλακό πανί.\nΑΝΤΙΚΕΙΜΕΝΑ ΑΠΟ ΧΡΥΣΟ\n1. Ξέρετε ότι ένα κομμάτι λευκής κιμωλίας στο κουτί των χρυσαφικών σας τα προφυλάσσει από το να χάσουν τη λάμψη και χρώμα τους;\n26 eco pages: Πως να κρατήσετε τα κοσμήματα σας λαμπερά!


Oχι δάκρυα για τα τηλεκοντρόλ - Ειδήσεις - νέα - Το Βήμα Online\nOχι δάκρυα για τα τηλεκοντρόλ\nΑκουγα τη διακριτική φωνή του, κάθε πρωί, για χρόνια ολόκληρα: «Και παλιά ψυγεία και παλιά κασετόφωνα και παλιά ρολόγια αγοράζω, ο παλιατζής». «Και αποθήκες αδειάζω και όλα μόνος τα φορτώνω, ο παλιατζής». Το άκουγα τόσο συχνά που το είχα μάθει απέξω.\n23 Απριλίου 2018, 10:12 Ενημερώθηκε: 24 Απριλίου 2018, 05:00\nEνα πρωί, την ώρα που έφευγα από το σπίτι, είχε σταματήσει μπροστά στην πολυκατοικία μου και κάτι φόρτωνε. Με γνώρισε και με καλημέρισε, ανταπέδωσα σαν να είδα έναν ήρωα των παιδικών μου χρόνων. «Εχετε δουλειά;» τον ρώτησα αμήχανα. «Δόξα να ‘χει ο Μεγαλοδύναμος» μου απάντησε. «Περάσαμε μια κρίση ως επάγγελμα προ εικοσαετίας, αλλά από τότε που οι συσκευές άρχισαν να γεννάνε είμαστε πάλι μια χαρά. Και με την κρίση γυρίσαμε στα κανονικά μας». Το τελευταίο το κατάλαβα και δεν χρειαζόταν και καμιά ιδιαίτερη σκέψη: εξαιτίας της κρίσης πουλήθηκαν σπίτια σε τιμές εξευτελιστικές και οικόπεδα με παρακάλια – είναι λογικό όποιος χρήματα ψάχνει να έχει ξεφορτωθεί όποια παλιά συσκευή τού περίσσευε. Αλλά, τι διάβολο είναι αυτές οι συσκευές που «γεννάνε»; Δεν πρόλαβα ούτε καν να το ρωτήσω. Ο άνθρωπος διάβασε την απορία στο πρόσωπό μου ή το συννεφάκι της σκέψης μου, που σχηματίστηκε όπως στα κόμικς.\n«Γεννάνε ευτυχώς όλες οι συσκευές» μου είπε. «Εδώ και καμιά εικοσαετία γεννάνε ασταμάτητα». Πήρε μια αναπνοή και άρχισε να μου εξηγεί. «Παλιά οι άνθρωποι είχαν μια τηλεόραση και αν ήταν έγχρωμη καμάρωναν κιόλας. Μετά στην τηλεόραση κοτσάρανε κι ένα βίντεο. Μετά η τηλεόραση απέκτησε και αδελφάκι, μια δεύτερη τηλεόραση για την κουζίνα ή την κρεβατοκάμαρα. Μετά της βάλανε cd player για να ακούνε τον ήχο από τα ηχεία του. Μετά πιάτο δορυφορικό με αποκωδικοποιητή. Εκεί που υπήρχε ένα μηχάνημα εμφανίστηκαν ένα σωρό ακόμα. Με καταλαβαίνεις;».\nΚούνησα το κεφάλι καταφατικά. Και συνέχισε απτόητος την ανάλυση: «Παλιά έπαιρνες ένα ψυγείο. Τώρα το ψυγείο χρειάζεται και έναν καταψύκτη. Γέννησε κι αυτό. Το σίδερο, που σιδερώνει η μάνα σου, συνοδεύεται από σιδερώστρα – χωρίς αυτή είναι σαν να μη δουλεύει. Η κουζίνα είναι πραγματικό μαιευτήριο συσκευών. Κάποτε υπήρχε εκεί ένα πετρογκάζ, ένα ψυγείο και τα κατσαρολικά. Σήμερα έχει τοστιέρα, τουλάχιστον δύο καφετιέρες, φρυγανιέρα, αποχυμωτή, ηλεκτρικό στύφτη, φούρνο μικροκυμάτων, απορροφητήρα, τουλάχιστον ένα μίξερ, μέχρι και σκουπάκι ηλεκτρικό για να μαζεύεις τις ψίχες. Ξέρεις πόσα τέτοια μού πουλάνε κάθε εβδομάδα; Και μη νομίζεις ότι το κάνουν γιατί δεν τα χρειάζονται. Είναι που παίρνουν καινούργια»!\nΣκεφτόμουν πόσο δίκιο έχει ο μάστορας – άλλωστε για να κάνει τη δουλειά αυτή, άδικο δεν μπορεί να είχε. Είδα κι άλλες συσκευές που «γεννάνε». Το κινητό μου π.χ. Κάποτε ήταν αυτό και ο φορτιστής του. Τώρα έχει power bank, ακουστικά, ειδικό καλώδιο για να το φορτίζω στο αμάξι, ειδικές θήκες με έξτρα μπαταρία. Το pc μου κάποτε ήταν ένα κουτί με μια οθόνη κι ένα «ποντίκι». Σήμερα έχει εκτυπωτή, σκάνερ, ακουστικά, δύο μεγάφωνα και είναι συνδεδεμένο με το ρούτερ του Internet. Το ξυπνητήρι μου έχει ραδιόφωνο και cd player. Δεν έχω μόνο ξυριστική μηχανή, αλλά και ειδική μηχανή για τις τρίχες των αφτιών: ούτε ξέρω πώς αυτό το πράγμα εμφανίστηκε στο μπάνιο μου – μάλλον θα το γέννησε το «πιστολάκι» για τα μαλλιά.\nΕχει δίκιο ο µάστορας. Ολα γεννάνε. Και όσο το σκεφτόμουν, κατάλαβα και ποια είναι αυτά που πολλαπλασιάζονται περισσότερο: τα τηλεκοντρόλ! Εχω τηλεκοντρόλ για την τηλεόραση, τηλεκοντρόλ για το βίντεο που δεν χρησιμοποιώ πια, για το cd player και το ραδιόφωνο του σαλονιού, για το air-condition, αλλά και για τη δορυφορική. Οσο το σκέφτομαι, τρομάζω. Ο υπερπληθυσμός των τηλεκοντρόλ απειλεί το μέλλον της ανθρωπότητας και εμείς δεν έχουμε πάρει είδηση τίποτα.\nΕυτυχώς που υπάρχει ο παλιατζής, ο ελευθερωτής. Ο άνθρωπος που θυσιάζεται για να αδειάζει αποθήκες μέσα στις οποίες θα βρεις παλιές τηλεοράσεις, παλιά βίντεο, παλιά τηλέφωνα, παλιές κουζίνες, παλιές ηλεκτρικές σκούπες, παλιά κομπιούτερ. Με βάση τη σωστή λογική του φίλου μου, αν η κουζίνα είναι το μεγάλο μαιευτήριο στο οποίο γεννιούνται συσκευές, οι αποθήκες είναι το γηροκομείο τους. Αλλά δεν χρειάζονται δάκρυα για τα τηλεκοντρόλ: όταν τα θες, όλο κρύβονται…


Το νέο Lenovo™ YOGA™ Windows 10 είναι το πιο ευέλικτο προϊόν της αγοράς - Publi | Oneman\nΤο νέο Lenovo™ YOGA™ Windows 10 είναι το πιο ευέλικτο προϊόν της αγοράς\nΤο πολλαπλών χρήσεων laptop πολλαπλών λειτουργιών ξεπερνά τα όρια της φορητότητας.\nΗ Lenovo παρουσιάζει το Lenovo YOGA 900, ένα νέο Windows 10 υπολογιστή για ευέλικτη εργασία και παιχνίδια. Τέσσερα χρόνια πριν, η Lenovo ξεκίνησε να αλλάζει τον τρόπο που οι άνθρωποι χρησιμοποιούν έναν υπολογιστή με την ανάμειξη καινοτόμου σχεδιασμού και εφαρμογών για να δημιουργήσει το πρώτο στον κόσμο laptop πολλαπλών λειτουργιών το αυθεντικό YOGA. Σήμερα, το νέο YOGA 900 είναι το λεπτότερο διεθνώς laptop1 που εξισορροπεί επιδόσεις και φορητότητα με το χαρακτηριστικό watchband των YOGA. Το μετατρέψιμο YOGA 900 laptop είναι λεπτό, ελαφρύ και πιο ισχυρό από ποτέ.\nLenovo YOGA 900 μετατρέψιμο laptop\nΩς το πιο λεπτό Intel Core laptop1 πολλαπλών λειτουργιών του κόσμου με τον πιο πρόσφατο 6ης γενιάς Core i7 επεξεργαστή, το καινούριο Lenovo YOGA 900 είναι όμορφα λεπτό και ελαφρύ σαν πούπουλο (14.9 mm και 1.29 κιλά), αλλά εκπληκτικά ισχυρό. Το YOGA 900 προσφέρει ευελιξία με τέσσερις λειτουργιές (laptop, stand, tent, tablet) γενιάς Core i7 επιτρέποντας στους χρήστες να δουλέψουν, να παρακολουθήσουν ή να παίξουν σε μια ποικιλία σεμιναρίων. Η Lenovo φιλοτέχνησε το laptop με εμφανή διαφοροποιημένο watchband hinge φτιαγμένο από παραπάνω από 800 περίπλοκα υφασμάτινα μοναδικά κομμάτια. Το βελτιωμένο watchband hinge προσφέρει αισθητά ομαλότερη περιστροφή - επιτρέποντας στους χρήστες να αναστρέψουν και να διπλώσουν το YOGA 900 εύκολα σε διάφορες λειτουργιές. Το μετατρέψιμο laptop επίσης εκμεταλλεύεται πλήρως τα Windows 10 Continuum, επιτρέποντας στους χρήστες να μετακινούνται ομαλά μεταξύ λειτουργίας laptop και tablet στο Yoga 900. Διαθέτει 50% μεγαλύτερη διάρκεια μπαταριάς (σε σχέση με την προηγούμενη γενιά), επιτρέποντας του να επιτύχει έως και εννέα ώρες2 αναπαραγωγής βίντεο. Από την εργασία κατά την διάρκεια μιας πολύωρης πτήσης σε laptop λειτουργιά, στην παρακολούθηση μιας ταινίας μαραθώνιο σε stand λειτουργιά, σε διάβασμα ενώ αλλάζει σε λειτουργία tablet, to super-light YOGA 900 μπορεί να διαμορφώνεται σε οποιαδήποτε θέση για να ταιριάξει στη ζωή των χρηστών.\nΗ 13.3-ιντσών QHD+ (3200x1800) IPS οθόνη διαθέτει ευρεία γωνία παρατήρησης η οποία εκμεταλλεύεται το νέο Windows 10 και φέρνει το ψηφιακό περιεχόμενο στη ζωή με έντονα χρώματα. Οι εμπειρίες διασκέδασης γίνονται πιο συναρπαστικές με τα JBL® στερεοφωνικά ηχεία της συσκευής και Dolby Audio® Premium για ισχυρό ήχο ο οποίος είναι ξεκάθαρος και ευκρινής. Οι χρήστες μπορούν να αποδράσουν σε μία home-theater εμπειρία ποιοτικής εικόνας οπουδήποτε κι αν βρίσκονται — με ήχο ο οποίος προσαρμόζεται δυναμικά στο να χαρίσει μια εικονική εμπειρία ήχου από τα ηχεία YOGA 900 και μέσω των ακουστικών. Το καινούργιο YOGA 900 είναι σχεδιασμένο με το Samsung®3 Solid State Drive και με μεγαλύτερη χωρητικότητα μνήμης (προσφέροντας μέχρι και 16 GB) για μεγαλύτερη αξιοπιστία και ταχύτερη εμπειρία με ελάχιστο θόρυβο. Αξίζει να σημειωθεί ότι ακόμα και με τη razor-thin σχεδίαση η Lenovo βελτίωσε το σύστημα ψύξης κατά 30%. Χάρη στη ξεχωριστή θερμική λύση και στη μοναδική σχεδίαση της δομής αερισμού, όχι μόνο διατηρείται καλύτερα κρύο, αλλά παραμένει πιο αθόρυβο και καθαρό.\n«Από την παρουσίαση της κατηγορίας των laptop πολλαπλών λειτουργιών πριν τρία χρόνια με το YOGA, γνωρίζουμε ότι οι άνθρωποι αγαπάνε την ευελιξία και τη δυνατότητα του πολύτροπου σχεδιασμού μας», είπε ο Dilip Bhatia, Αντιπρόεδρος, Worldwide Marketing and User Experience, PC & Enterprise Business Group της Lenovo. «Τα νέο YOGA 900 δεν είναι το παραδοσιακό PC. Μελετήσαμε τις πραγματικές ανάγκες των χρηστών και το κατασκευάσαμε όσο το δυνατόν πιο λεπτό και ελαφρύ για τη φορητότητα που χρειάζονται. Ανεβάζοντας την απόδοση του PC και επαναπροσδιορίζοντας το watchband hinge του YOGA δημιουργήθηκε σε μια ομαλότερη εναλλαγή μεταξύ λειτουργιών.»\n«Τα Windows 10 σχεδιάστηκαν για να βοηθήσουν τους ανθρώπους να υλοποιήσουν απίστευτα πράγματα και το νέο YOGA PC της Lenovo φτιάχτηκε για να μεγιστοποιήσει τα μοναδικά συστήματα λειτουργιάς, όπως το Cortana, ένα προσωπικό βοηθό ο οποίος μεταφέρεται μαζί σου από συσκευή σε συσκευή και το εκπληκτικό μας νέο πρόγραμμα περιήγησης Microsoft Edge», αναφέρει ο Joe Belfiore, Corporate Vice President, Operating Systems Group της Microsoft Corp. «Έχουμε δουλέψει στενά πίσω από στα παρασκήνια της Lenovo για να διασφαλίσουμε ότι οι καινούριο υπολογιστές θα αξιοποιήσουν απόλυτα τα Windows 10, και είμαστε στην ευχάριστη θέση να βλέπουμε τις αντιδράσεις των καταναλωτών με το καινούργιο τους YOGA 900».\nΤο Lenovo YOGA 900 θα είναι διαθέσιμο σε μανταρινί, ασημί και σαμπανιζέ χρυσό στο ξεκινώντας το Δεκέμβριο.\n*Η τιμή δεν συμπεριλαμβάνει τους φόρους ή τα έξοδα μεταφοράς ή επιλογές και μπορεί να αλλάξει χωρίς προειδοποίηση; επιπρόσθετοι όροι και προϋποθέσεις ισχύουν. Οι τιμές των μεταπωλητών μπορούν να αλλάξουν. Επί το ράφι τιμές μπορούν να αλλάξουν βάση γεωγραφικής τοποθεσίας και προϊόντα ή επιλογές μπορεί να είναι διαθέσιμες σε συγκεκριμένες αγορές. Όλες οι προσφορές εξαρτώνται από την διαθεσιμότητα. Η Lenovo διατηρεί το δικαίωμα να αλλάξει τα προσφερόμενα προϊόντα, τα χαρακτηριστικά τους ανά πάσα ώρα και στιγμή χωρίς προειδοποίηση.


Στην Αγγλία είναι έτοιμοι για το θάνατο της Βασίλισσας Ελισάβετ\nΛίγες μέρες μείναμε για να φύγει το 2016 και φαίνεται πώς πολλοί είναι αυτοί βιάστηκαν να «φύγουν» πριν απ’ αυτό.\nβασίλισσα ελισάβετ σχεδιασμοί BBC ΚΗΔΕΙΑ\nΥπάρχει όμως και μια γυναίκα, μια Βασίλισσα, που μπορεί να είναι μεγάλη σε ηλικία, μπορεί να πέρασε και να δημιούργησε λιμούς, πολέμους και καταποντισμούς, μπορεί κάθε τόσο να αρρωσταίνει, αλλά παραμένει όρθια και αγέρωχη, ενάντια στον αμείλικτο χρόνο.\nΗ Βασίλισσα Ελισάβετ στα 90 της χρόνια, εξακολουθεί να έχει την ίδια και περισσότερη επιρροή ως παρουσία, ενώ δεν παύει να ακολουθεί το πρωτόκολλο, ακόμη και αν ασθενεί.\nΤις τελευταίες ημέρες η Βασίλισσα ταλαιπωρείται από ένα κρυολόγημα όπως ενημέρωσε το Παλάτι, το οποίο την κράτησε μακριά για πρώτη φορά από την λειτουργία των Χριστουγέννων.\nΌπως ήταν φυσικό αυτό, σε συνδυασμό με την ηλικία της, αλλά και με το ευρύτερο κλίμα θανάτων που υπάρχει τις τελευταίες ημέρες πυροδότησε διάφορες φήμες σχετικά με το κατά πόσο η Βασίλισσα βρίσκεται στο τέλος της ζωής της, αλλά και θεωρίες για το τι θα γίνει αφού πεθάνει.\nΤο Business Insider μάλιστα είχε δημοσιεύσει παλαιότερα εκτενές ρεπορτάζ, μέσα από το οποίο ανέλυε βήμα – βήμα το τι θα συμβεί στη Μεγάλη Βρετανία, αλλά και στον υπόλοιπό κόσμο μετά το θάνατο της μακροβιότερης Βασίλισσας της Αγγλίας.\nΤο σχέδιο «Γέφυρα» του παλατιού και οι 12 μέρες μέχρι την ταφή\nΕπειδή μιλάμε για τη Βασίλισσα και όχι για κάποιον κοινό θνητό, ακόμα και ο θάνατος της πρέπει να είναι πλήρως οργανωμένος από την αρχή μέχρι το τέλος. Το παλάτι ήδη έχει ετοιμάσει αναλυτικό πλάνο για το πώς θα ανακοινώσει το θάνατο της Βασίλισσας Ελισάβετ, καθώς και τον τρόπο διαδοχής της στον θρόνο του Ηνωμένου Βασιλείου.\nΒάσει του σχεδίου μάλιστα, για να ταφεί η Βασίλισσα πρέπει να περάσουν 12 μέρες μετά την επίσημη ανακοίνωση.\nΔΙΑΒΑΣΕ ΕΠΙΣΗΣ: ΤΑ 20 ΠΙΟ ΔΗΜΟΦΙΛΗ ΑΡΘΡΑ ΤΗΣ CITY ΓΙΑ ΤΟ 2016\nΗ παύση της οικονομίας\nΌπως υπολογίζεται το κόστος για την κηδεία της Ελισάβετ θα ανέλθει στα 1.2 δισ. με 6 δισ. Λίρες, γεγονός που επιβάλλει την παύση της βρετανικής οικονομίας. Επίσης πρόβλημα θα προκαλέσει και η μεταβατική περίοδος, μέχρι να αναλάβει ο νέος μονάρχης.\nΗ ανακοίνωση του θανάτου και οι πρόβες στο BBC\nΟ βασιλικός θάνατος θα μεταδοθεί απευθείας από το κρατικό κανάλι του Η.Β, το BBC. Αν λοιπόν η βασίλισσα πεθάνει βράδυ, βάσει του σχεδίου «Γέφυρα» η ανακοίνωση θα γίνει στις 8 το πρωί. Θα ακυρωθούν όλες οι ψυχαγωγικές κωμικές σειρές, ενώ όλα τα κανάλια του θα συντονιστούν στην πρώτη συχνότητα για να αναμεταδώσουν την είδηση.\nΜάλιστα, στο κανάλι έχουν ήδη προετοιμαστεί κατάλληλα εφοδιάζοντας την γκαρνταρόμπα τους με μαύρα σακάκια και γραβάτες, ενώ εδώ και μερικά χρόνια οι δημοσιογράφοι του σταθμού προετοιμάζονται κάνοντας πρόβες για εκείνη την ημέρα. Ενδεικτικό είναι το γεγονός ότι κάθε τόσο κάνουν απροειδοποίητα δοκιμαστικά για να βελτιώσουν την ετοιμότητα τους.\nΗ πάλαι πότε Βρετανική Αυτοκρατορία θα βιώσει (έστω και για λίγο) τις περασμένες τις δόξες\nΣτα τόσα χρόνια παρουσίας της στο βασιλικό θρόνο η Ελισάβετ απέκτησε φανατικούς πολέμιους, αλλά και ακόλουθους. Το γεγονός δε ότι έχει επιβιώσει αρκετών μεγάλων πολιτικών ηγετών, ότι ακόμη υπάρχουν κράτη τα οποία εντάσσονται στην Κοινοπολιτεία και ότι πολλές χώρες υπήρξαν αποικίες του στέμματος, ο θάνατός της θα προσελκύει το παγκόσμιο ενδιαφέρον.\nΣτην κηδεία της λοιπόν αναμένεται κοσμοσυρροή αρχηγών κρατών, και άλλων πολιτικών προσώπων από διάφορες χώρες του πλανήτη για να συλλυπηθούν την οικογένεια.\nΟ πολυαναμενόμενος διάδοχος του θρόνου\nΑμέσως μετά το θάνατο της Ελισάβετ, θα δημιουργηθεί ένα συμβούλιο διαδοχής ώστε να ετοιμάσει τη μεταβατική περίοδο από τον ένα μονάρχη στον άλλον. Καθόλη τη διαδικασία της διαδοχής, όλα τα τουριστικά μέρη θα είναι κλειστά, ενώ ο επόμενος μονάρχης θα ανακηρυχθεί από το παλάτι του Saint James.\nΚάρολος ή Ουίλιαμ;\nΚανονικά ο επόμενος μονάρχης του Ηνωμένου Βασιλείου σύμφωνα με τη διαδοχή θα είναι ο Κάρολος. Παρόλα αυτά λίγο το προχωρημένο πλέον της ηλικίας του, λίγο η μεγάλη αποδοχή και δημοτικότητα του πρωτότοκου γιού του Ουίλιαμ, είναι πιθανόν να τον οδηγήσουν στην απόφαση να παραχωρήσει τη θέση του στον γιό του.\nΑν όμως δεν συμβεί αυτό, τότε ο Κάρολος ανακηρύσσεται ως ο νέος βασιλιάς της Βρετανίας, ενώ παράλληλα θα ανακοινωθεί και το όνομα που θα έχει κατά τη διάρκεια της βασιλείας του. Αυτόματα θα αλλάξουν και οι στίχοι στον εθνικό ύμνο του Η.Β.\nΘα τυπωθεί νέο νόμισμα με το πρόσωπο του μονάρχη και νέα γραμματόσημα. Κάποιοι μάλιστα πιστεύουν πώς ήδη έχουν αρχίσει να σχεδιάζουν το πορτρέτα του Καρόλου στο παλάτι.\nΗ βασιλική κηδεία\nΜετά την ανακοίνωση του θανάτου, όπως αναφέραμε και πιο πριν θα μεσολαβήσουν 12 ημέρες μέχρι την ταφή της σωρού. Κατά τη διάρκεια αυτών των ημερών η σωρός θα τεθεί σε δημόσιο προσκύνημα, με ηγέτες χωρών από όλο τον κόσμο να δίνουν το παρόν τους. Την εξόδιο ακολουθία θα τελέσει ο Αρχιεπίσκοπος του Κατέμπουρι στο Αβαείο του Γουεστμίντερ.\nΤο σημείο ταφής της βασίλισσας\nΈνα σημείο το οποίο δεν είναι ακόμη ξεκάθαρο είναι το που έχει επιλέξει να ταφή η Ελισάβετ. Αν για παράδειγμα επιλέξει να ταφή σε σημείο που εντάσσεται στη δική της ιδιοκτησία και όχι του στέμματος, τότε αλλάζει αμέσως και η εκκλησία που θα γίνει και η ακολουθία. Εικάζεται πώς το πιθανότερο σημείο είναι η εκκλησία του Αγίου Γεωργίου στο Windsor, δίπλα από τον πατέρα της Βασιλιά Γεώργιο VI στο κάστρο Balmoral.\nΜετά την κηδεία, ο θρόνος θα παραμείνει κενός για τουλάχιστον 6 μήνες με ένα χρόνο.\nΟ θάνατος της Ελισάβετ θα σημάνει και το θάνατος της Κοινοπολιτείας;\nΑκόμη ένα μεγάλο πρόβλημα που θα προκύψει είναι αυτό που αφορά το μέλλον της Κοινοπολιτείας. Από τα 53 κράτη που είναι μέλη, πολλά έχουν δηλώσει ανοιχτά πώς μετά το θάνατο της Ελισάβετ θα αποχωρήσουν, ενώ είναι πολύ πιθανόν να ζητήσουν και την πλήρη απεξάρτηση τους από το βρετανικός στέμμα.\nΈνα παράδειγμα είναι η Αυστραλία η οποία εξέφρασε την επιθυμία της να φύγει μετά το θάνατο της Ελισάβετ.\nΌλα τα πιο πάνω όμως δεν θα εφαρμοστούν και θα είναι απλές εικασίες και σχεδιασμοί επί χάρτου, όσο ακόμα η Ελισάβετ ζει και (κυριολεκτικά) βασιλεύει. Άλλωστε μη ξεχνάτε πώς η μητέρα της Ελισάβετ – Ελισάβετ η Βασιλομήτωρ πέθανε το 2002, σε ηλικία μόλις 102 ετών.


Η Ιζαμπέλ Ιπέρ για τρεις παραστάσεις στην Αθήνα -Το iefimerida.gr είδε τον «Γυάλινο Κόσμο» στη Στέγη [εικόνες] | ΠΟΛΙΤΙΣΜΟΣ | iefimerida.gr\nΗ Ιζαμπέλ Ιπέρ για τρεις παραστάσεις στην Αθήνα -Το iefimerida.gr είδε τον «Γυάλινο Κόσμο» στη Στέγη [εικόνες]\nΗ Ιζαμπέλ Ιπέρ στη σκηνή με την κόρη της Λώρα\nΟι τοίχοι έμοιαζαν φτιαγμένοι από στεγνή λάσπη -στην πραγματικότητα ήταν ντυμένοι με βελούδο.\nΗ εμμονική ξεπεσμένη καλλονή Αμάντα που φλερτάρει με την υστερία ήταν η μεγαλειώδης Ιζαμπέλ Ιπέρ που βγήκε στην πρώτη σκηνή φορώντας δικό της φόρεμα (το αποκάλυψε η ίδια η Ιπέρ στο How to Spend it των Νew York Τimes ότι το φόρεμα είναι δικό της). Είδαμε τον «Γυάλινο Κόσμο» του Τενεσί Ουίλιαμς σε σκηνοθεσία Ιβαν βαν Χόβε στη Στέγη του Ιδρύματος Ωνάση.\nΕίχε αρκετούς σκοπέλους να ξεπεράσει αυτή η παράσταση. «Η σκηνή είναι μνήμη», διαβάζουμε στο σημείωμα που συνοδεύει την παράσταση. Και όμως αυτό το έργο το τόσο βαθιά αγαπημένο, είναι κατοικημένο από τις μνήμες όχι μόνο των ηρώων του, αλλά του ίδιου του κοινού που το έχουμε δει αμέτρητες φορές, το έχουμε διαβάσει, έχουμε προσαρμόσει τον μύθο του σε προσωπικές αναφορές μας. Και μετά ήταν ο σκόπελος της γλώσσας -για το μη γαλλόφωνο κοινό. Να ακούς το κείμενο στα γαλλικά, με την Ιζαμπέλ Ιπέρ στον ρόλο της ξεπεσμένης καλλονής του αμερικανικού Νότου Αμάντα να πυροβολεί σε ρυθμό και ταχύτητα μιλώντας ακατάπαυστα στα γαλλικά φυσικά που ήταν η γλώσσα της παράστασης, με τα μάτια μας να χορεύουν στον ρυθμό της, διαβάζοντας τους υπέρτιτλους και επιστρέφοντας σε αυτήν.\nΙζαμπέλ Ιπέρ ένα σκηνικό γεγονός από μόνη της\nΤα μάτια επιστρέφουν μετά στο νευρώδες, λεπτό σώμα, το πάνλευκο που ακόμα και πάνω από τη σκηνή, παρά την απόσταση από τις θέσεις μας, βλέπαμε τις φλέβες του. Επιστρέφουν στο πρόσωπό της -αυτό που τα πρώτα δευτερόλεπτα από τη σκηνή που βρέθηκε η Ιπέρ στην σκηνή ήταν αδύνατο σχεδόν να σκεφθείς ή να δεις κάτι άλλο. Δεν χρειάζεται αυτή η θηριώδης σταρ να έχει υλικό, σκηνή, λόγια, χορογραφία. Αρκεί να κοιτάξεις τα ζυγωματικά της, τα μάτια της, καθώς ανασαίνει, για να έχεις μπροστά σου ένα σχεδόν ολοκληρωμένο σκηνικό γεγονός.\nΜε την κόρη της επί σκηνής, την Λώρα\nΟ σπουδαίος Ιβο βαν Χόβε, έστησε μια παράσταστη όπου κάθε συστατικό της ήταν εκεί για να λειτουργεί ως ενεργοποιητής και πίδακας αναμνήσεων αλλά και προσωπικών ακυρώσεων οι πλούσιοι υποψήφιοι αρραβωνιαστικοί της Αμάντα και η ζωή που δεν έζησε με υπηρέτες και οικονομική άνεση επειδή ερωτεύθηκε τον μέθυσο συζυγό της. Οι αναμνήσεις του Τζιμ που έρχεται στο σπίτι ως «προξενιό» για την κόρη, την Λώρα και που ταξιδεύει διαρκώς στα ένδοξα χρόνια της δημοφιλίας στο σχολείο, πριν καταλήξει υπάλληλος σε αποθήκη. Οι αναμνήσεις του γιου, του διαρκώς ακυρωμένου από τη μάνα του και την ίδια την ζωή Τομ, που είναι όμως αναμνήσεις όχι δικές του, αλλά από κινηματογραφικές ταινίες, από τη ζωή που δεν έζησε και ποθεί να ζήσει. Οι αναμνήσεις της ντροπαλής, ψυχικά ευνουχισμένης, με μικρό πρόβλημα αναπηρίας κόρης, της Λώρας που περνάει τη μέρα της παίζοντας με τα γυάλινα ζώα του θηριοτροφείου της στήνοντας ιστορίες και αναμνήσεις για τη ζωή τους ενώ ακούει ξανά και ξανά τους δίσκους που της άφησε ο πατέρας της πριν εγκαταλείψει την οικογένεια προς άγνωστή κατεύθυνση.\nΗ σκιά του πατέρα χαραγμένη στους τοίχους\nΠέρα από αυτούς τους πίδακες που έστησε στη σκηνή ο Χόβε όμως, υποχώρησε και έβαλε στο κέντρο την ίδια την Υπέρ. Και άπλωσε επάνω της τα σκηνοθετικά εργαλεία του και σαν ιστός αράχνης απλώθηκαν σε όλη τη σκηνή, τη σάρωσαν κυριάρχησαν. Ηταν αδύνατο να μην δεις τα πάντα στη σκηνή μέσα από τη δική της «καθοδήγηση», ήταν ένα φως που ρούφηξε τους υπέροχους νέους ηθοποιούς που συνυπήρξαν μαζί της. Αν βγαίνοντας από τη Στέγη του Ιδρύματος Ωνάση με ρωτούσε ένας περαστικός τι είδα, θα απαντούσα αυθορμήτως την Ιζαμπέλ Ιπέρ και όχι τον «Γυάλινο Κόσμο».\nΜε τον Τζιμ.\nΟ σκηνικός χώρος ιδιοφυώς είχε μετατραπεί σε ένα ημιυπόγειο, με τοίχους στα χρώματα της ώχρας, της λάσπης που έχει στεγνώσει και κοκκινίζει κάτω από την ήλιο και που πάνω του είναι χαραγμένα πρόσωπα. Είναι ο πατέρας που έχει φύγει, και αντί της παραδοσιακής φωτογραφίας του στον τοίχο υπάρχουν αυτά τα περιγράμματα, η σκιά του που έχει πολλαπλασιαστεί και βαραίνει. Ο Jan Versweyveld που υπογράφει τα σκηνικά και τους φωτισμούς χρησιμοποίησε ένα βελούδο για να ντύσει όλη τη σκηνή, όλο το υπόγειο σπίτι της οικογένειας. Κέντρο της σκηνής, θρόνος της βασίλισσας είναι ο πάγκος της κουζίνας όπου διαρκώς σχεδόν βλέπουμε την Ιζαμπέλ Ιπέρ να μαγειρεύει, να τεμαχίζει κοτόπουλα, να ψιλοκόβει λαχανικά, να ρίχνει γάλα στη βρώμη και να κυνηγάει τα παιδιά της, 24 και 22 χρονών για να τα ταϊζει στο στόμα.\nΗ καταλυτική, κινηματογραφική φύση της Ιπέρ\nΌμως ακόμα και το ηχητικό σύμπαν έγινε μια μορφή σημείων στίξεως της παράστασης. Η τελεία, το θαυμαστικό, τα αποσιωπητικά. Ο βόμβος του ανεμιστήρα, ο ήχος από την τσίχλα που μασάει ο Τζιμ και η Πόλα, ο ήχος της βροχής που πέφτει στα μεταλλικά κονσερβοκούτια που είναι διάσπαρτα στο σπίτι, η επιλογή των τραγουδιών. Όπως όταν η εύθραυστη Λώρα τραγουδά στον Τζιμ που αγαπούσε κρυφά από το σχολείο το γαλλικό τραγούδι «L’Aigle Noir» που τραγουδούσε η Barbara στη δεκαετία του ’70. Και η αλήθεια είναι ότι ίσως η πιο έντονη στιγμή της παράστασης, που σε κάνει να την παρακολουθείς ξέπνοα, ήταν αυτή ανάμεσα στον Τζιμ και την Λώρα, ο τρόπος που αυτή του ανοίγεται, την ακούμε να μιλάει δυνατά, να γελάει, χορεύει μαζί του και μοιάζει σαν σκηνή από το Pulp Fiction πριν καταλήξει στην παραδοχή ότι ο Τζιμ είναι αρραβωνιασμένος με άλλη.\nΚαι εκεί επανέρχεται η καταλυτική δύναμη της Ιπέρ. Που είναι πιο κινηματογραφική από ποτέ. Οι παύσεις της, ο άχρωμος τρόπος που μιλά με παγωμένο πρόσωπο, τα μάτια ευθεία μπροστά είναι σαν δημιουργήθηκαν για να καταγράφουν από κοντά δεκάδες κάμερες. Ολη η παράσταση είχε αυτή την χροιά, του κινηματογραφικού πρόσημου, εξάλλου. Όπως εκείνη η μοναδική στιγμή, που η Ιπέρ με το λινζερί ανεβαίνει στον πάγκο της κουζίνας, ακουμπά την πλάτη της στο ψυγείο και κοιτάξει έξω από το ημιφωτισμένο παράθυρο. Το φως την λούζει και είναι σαν γυναίκα από πίνακα του Εντουαρντ Χόπερ.\nΣτο τέλος, αυτό που έκλεισε την παράσταση μαζί με την αυλαία ήταν η διαρκής, παρατεταμένη κραυγή αγριμιού της Αμάντα, όταν την εγκαταλείπει ο γιος της ο Τιμ, φεύγει για να μπαρκάρει στα καράβια. Του φωνάζει να φύγει η Αμάντα και όμως τον τραβάει από τα πόδια και τα χέρια, πέφτει πάνω του, γραπώνεται στο σώμα του πάνω στις σκάλες ενώ του φωνάζει «φύγε» και καταλήγει στο πάτωμα ένα κουβάρι κραυγάζοντας.\nΗ Γκλεν Κλόουζ με την Ιζαμπέλ Ιπέρ στα παρασκήνια μετά την παράσταση το μεσημέρι του Σαββάτου /Instagram Onassis\nΑυτή η κραυγή σε οδηγεί στην έξοδο, μαζί με το παρατεταμένο χειροκρότημα -δεν άφηνε το κοινό τους ηθοποιούς να κατέβουν από σκηνή, ήταν αδύνατο να σταματήσει το χειροκρότημα. Όπως και μετά την παράσταση του μεσημεριού του Σαββάτου το κοινό δεν έφευγε από τα σκαλιά της Στέγης. Στεκόμασταν έξω, κάτω από το φως του δειλινού, ίδιο με το χρώμα του σκηνικού που αφήσαμε πίσω μας.\nΣτο κοινό ήταν και η σπουδαία Γκλεν Κλόουζ το μεσημέρι του Σαββάτου. Eσπευσε μετά στο καμαρίνι να συναντήσει την Ιπέρ και να συνομιλήσουν. Τελευταία φορά την είχαμε δει στην Επίδαυρο στην παράσταση του Οστερμάγιερ, τον «Οιδίποδα» αλλά και στο Μουσείο της Ακρόπολης με τον φίλο της πλέον Νίκο Σταμπολίδη.\nΔΙΑΒΑΣΤΕ ΠΕΡΙΣΣΟΤΕΡΑ Ιζαμπέλ Ιπέρ Γυάλινος Κόσμος στέγη ίδρυμα ωνάση θέατρο


Chef Telemachus/Ithaca : ΣΥΝΤΗΡΗΣΗ ΤΥΡΙΩΝ\nΣτην κατηγορία αυτή υπάρχουν τυριά όπως το κατίκι και το γαλοτύρι. Τα συσκευασμένα διατηρούνται μέχρι την ημερομηνία λήξης τους (εκτός αν παρουσιάσουν κάποια αλλοίωση), ενώ αν τα αγοράζετε χύμα, μην τα κρατάτε πάνω από 10 ημέρες.\nΠως να διατηρείτε το cottage cheese περισσότερο καιρό;\nΗ απάντηση είναι απλή και πανεύκολη!! Απλά σφραγίζετε καλά την συσκευασία που φυλάσσεται το τυρί και βάζετε στο ψυγείο από την ανάποδη μεριά!! Κ' όμως το κόλπο πιάνει και το τυρί διατηρείτε περισσότερο καιρό!! Δοκιμάστε το!!\nΒάλτε σε δοχείο που κλείνει καλά το τυρί σας και περιχύστε το με νερό που βράσατε μαζί με γάλα και λίγο αλάτι.\nΣτην κατηγορία αυτή υπάρχουν η φέτα, ο τελεμές και τα δανέζικα τυριά. Όταν τα αγοράζετε χύμα χωρίς άλμη, καλό είναι να τα καταναλώνετε εντός μιας εβδομάδας. Σε περίπτωση που τα τοποθετείτε στην άλμη, θα πρέπει να τα καλύπτει τελείως και να την ελέγχετε συχνά για μούχλα.\nΣκληρά τυριά είναι το κεφαλοτύρι, η γραβιέρα, το λαδοτύρι Mυτιλήνης και ημίσκληρα είναι το κασέρι και τα ολλανδικού τύπου τυριά. Λυτά που πωλούνται σε κομμάτια στα σουπερμάρκετ πρέπει να καταναλώνονται εντός 15 ημερών, ενώ αν προμηθεύεστε ολόκληρο κεφάλι, μπορείτε να το διατηρήσετε μέχρι και 1 χρόνο.\nΕδώ υπάρχουν τα πολύ μαλακά τυριά όπως η μυζήθρα, το ανθότυρο και το μανούρι. Aν δεν είναι συσκευασμένα σε κενό αέρος, έχουν διάρκεια ζωής περίπου 6 ημέρες.\nΌλα τα τυριά διατηρούνται στο ψυγείο, ενώ αν τα καταψύξετε, χαλάει η υφή τους στην περίπτωση αυτή χρησιμοποιούνται συνήθως στο φαγητό.\nΤα σκληρά τυριά διατηρούνται περισσότερο αν τα βάλετε σε λάδι και τα λευκά αν τα βάλετε σε γάλα, ενώ τα κρεμώδη πρέπει να βρίσκονται κλεισμένα σε αεροστεγή δοχεία. Τα υπόλοιπα τυριά μπορείτε να τα βάζετε σε γυάλινα μπολ, φροντίζοντας ώστε τυριά διαφορετικού τύπου να μην μπαίνουν μαζί, καθώς αλλοιώνεται η γεύση και το άρωμά τους.\nΌσα έχουν εξωτερικό περίβλημα είναι προτιμότερο να μην καθαρίζονται αν δεν καταναλωθούν αμέσως.\nAλλοιώσεις: Τα τυριά όπως η φέτα, που μένουν εκτός άλμης, ξεραίνονται. Όσα έχουν μυρίσει ή μουχλιάσει, δεν τρώγονται. Aν όμως η αλλοίωση είναι επιφανειακή, μπορείτε να την αφαιρέσετε και να καταναλώσετε το ανεπηρέαστο τμήμα.


Μπουζούκια, γαρύφαλλα και αγκαλιές με τον Βέρτη στην πίστα... - Provocateur\nΜπουζούκια, γαρύφαλλα και αγκαλιές με τον Βέρτη στην πίστα μαγαζιού για τον σταρ του Ολυμπιακού\nΓιατί άλλο να εκτονώνεσαι κλωτσώντας μια μπάλα κι΄ άλλο να το γλεντάς με λαϊκά και άλλα.\nΣιγά μη δεν είχαμε λουλουδοπόλεμο και τραγούδι αγκαλιά με τον λαϊκό καλλιτέχνη. Σιγά που δεν θα το γιόρταζε με επίσκεψη σε ένα από τα γνωστά πολιτιστικά κέντρα για να φύγει η ένταση της διαβολοβδομάδας και μάλιστα άνευ... Μάρτας.\nΟ Ρομπέρτο, λοιπόν, το 'ριξε έξω, μετά τη νίκη του Ολυμπιακού επί του Παναθηναϊκού το βράδυ της Κυριακής. Ο Ισπανός τερματοφύλακας αφού πανηγύρισε με τους συμπαίκτες του, πήγε σπίτι, ξεκουράστηκε και μετά τη 1 το πρωί εφόρμησε στην Αθήνα και συγκεκριμένα στο Κέντρο Αθηνών, όπου εμφανίζεται εδώ και λίγες μέρες ο Νίκος Βέρτης.\nΟ Ρομπέρτο το χρωστούσε στον εαυτό του, απ' ότι έλεγε στην παρέα, ειδικά μετά τη μεγάλη εμφάνιση απέναντι στη Γιουβέντους. Φορώντας ωραία και ακριβή άσπρη πουκαμισιά, σύμφωνα με όσα λένε αυτοί που τον είδαν, ο ήρωας του Θρύλου το γλέντησε με την ψυχή του και δικαιωματικά.Ετσι γίνεται... αν είσαι ένα αστέρι....


ΗΠΑ: Νεκρός από αστυνομικά πυρά αδερφός Αφροαμερικανού που είχε βρεθεί κρεμασμένος - Sportlive.gr\nΗΠΑ: Νεκρός από αστυνομικά πυρά αδερφός Αφροαμερικανού που είχε βρεθεί κρεμασμένος\nΟ ετεροθαλής αδερφός ένος μαύρου άνδρα ο οποίος βρέθηκε κρεμασμένος σε ένα πάρκο της Βόρειας Καλιφόρνιας, δολοφονήθηκε από την αστυνομία τους Λος Άντζελες την Τετάρτη, από το ίδιο τμήμα -μάλιστα- που ερευνά την υπόθεση.\nΗ αστυνομία πυροβόλησε και σκότωσε έναν άντρα στο Ρόσαμοντ, βόρεια των συνόρων της κομητείας του Λος Άντζελες, κατά τη διάρκεια ανταλλαγής πυροβολισμών. Ο άντρας ταυτοποιήθηκε ως Τέρον Μπουν, από τον δικηγόρο της οικογένειας του Ρόμπερτ Φούλερ, του ανθρώπου που βρέθηκε κρεμασμένος από ένα δέντρο την προηγούμενη εβδομάδα.\nΟ Μπουν ήταν ο ετεροθαλής αδερφός του Φούλερ.\nΟι αρχές προσπαθούσαν να εντοπίσουν έναν ύποπτο, ο οποίος ήταν καταζητούμενος για απαγωγή, συζυγική επίθεση και επίθεση με χρήση θανατηφόρου όπλου. Όπως εξηγούν, όταν προσπάθησαν να σταματήσουν το αμάξι του, ο άντρας άνοιξε την πόρτα και ξεκίνησε να πυροβολεί.\nΟι αρχές απάντησαν με πυροβολισμούς και τον σκότωσαν. Μια γυναίκα στο αμάξι τραυματίστηκε στο στήθος και μεταφέρθηκε στο νοσοκομείο. Ένα κορίτσι επτά ετών δεν τραυματίστηκε.\nΣύμφωνα με τις αρχές, η γυναίκα στο αμάξι, δεν ήταν αυτή που είχε καταγγείλει την συζυγική επίθεση.\n“Αυτή τη στιγμή, μέχρι να παραλάβουμε όλες τις πληροφορίες, η οικογένεια και η νομική ομάδα, δεν έχει κάτι περαιτέρω να αναφέρει όσον αφορά στο περιστατικό”, σχολίασε ο δικηγόρος της οικογένειας Jamon Hicks.\nΣύμφωνα με τον Guardian, τα αρχεία του δικαστήριου επιβεβαιώνουν πως στον Μπουν είχαν απαγγελθεί κατηγορίες την Τρίτη, στο ανώτερο δικαστήριο της κομητείας του Λος Άντζελες, για επίθεση με τη χρήση θανατηφόρου όπλου, παράνομη κράτηση, ενδοοικογενειακή βία και εγκληματικές απειλές.\nΤο Ρόσαμοντ απέχει περίπου 20 μίλια από το Πάλμντειλ, το μέρος που εντοπίστηκε η κρεμασμένη σορός του Ρόμπερτ Φούλερ την προηγούμενη εβδομάδα. Στην αρχή το περιστατικό θεωρήθηκε αυτοκτονία, όμως μετά την απαίτηση της κοινότητας διεξάγεται πλήρης έρευνα για την αιτία του θανάτού του.